سەدان کەس رژانەسه‌ر شەقامەکانی بەغدا و شارەکانی تر لە سەرانسەری عێراقدا بۆ گێڕانی ئاهەنگی ئازادکردنی موسڵ لە رێکخراوی "دەوڵەتی ئیسلامی" (داعش).\nسەرەکوەزیرانی عێراق، حەیدەر عەبادی، سەرکەوتن رادەگەیەنێت بەسەر "دڕندایەتی و تیرۆریزم"دا لە موسڵ لە 10 تەمموز دوایئەوەی هێزەکانی کۆتاییان بە دەسەڵاتی رێکخراوی "دەوڵەتی ئیسلامی' هێنا بەسەر دووەم گەورەترین شاری وڵاتەکەدا.\nعێراق سێشەممە (11 تەمموز)ی وەك پشووی نەتەوەیی راگەیاند و یەك هەفتەی دیاریکرد بۆ ئاهەنگگێڕان و چالاکی بەهۆی ئازادکردنی موسڵەوە لەدەست رێکخراوی "دەوڵەتی ئیسلامی" (داعش).\nسەرەکوەزیرانی عێراق، حەیدەر عەبادی، دووشەممە سەرکەوتنی راگەیاند بەسەر "دڕندەیی و تیرۆریزم"دا لە موسڵ دوایئەوەی هێزەکانی کۆتاییانهێنا بە حوکمی داعش لە دووەم گەورەترین شاری وڵاتەکەدا.\nعەبادی کە بە سەرباز دەورەدراوە گرتنەوەی موسڵی -- کە داعش لەوێدا شکستێکی کەمەرشکێنی بە هێزەکانی عێراق هێنا سێ ساڵ لەمەوبەر -- وەك ساتێکی مێژوویی ناوبرد لە شەڕی دژی توندڕەوەکاندا.\nعەبادی لە پەیامێکی تەلەفزیۆنیدا لە رۆژئاوای موسڵ وتی: "سەرکەوتنمان ئەمڕۆ سەرکەوتنە بەسەر تاریکیدا، سەرکەوتنە بەسەر دڕندەیی و تیرۆریزمدا و ئەمڕۆ بۆ هەموو جیهان کۆتایی و شکست و روخانی دەوڵەتی ئەفسانەی تیرۆریست رایدەگەیەنم."\nئەندامانی هێزەکانی عێراق ئاهەنگدەگێڕن لە شاری موسڵی کۆن لە 10 تەمموز دوایئەوەی حکومەت 'ئازادکردنی' ئه‌م شاره به شەڕ وێرانبووه‌ی راگەیاند لەدەست شەڕکەرانی رێکخراوی 'دەوڵەتی ئیسلامی. [فازڵ سەننا/ئاژانسی فرانس پرێس]\nئەندامێکی پۆلیسی عێراقی و مەدەنییەك پێکەوە ئاڵایەکی نیشتیمانی ماچ دەکەن لەکاتی ئاهەنگگێڕاندا لە شەقامی تەحریر لە بەغدای پایتەخت لە 10 تەمموز دوایئەوەی سەرەکوەزیرەنی عێراق سەرکەوتنی راگەیاند بەسەر رێکخراوی 'دەوڵەتی ئیسلامی'دا لە موسڵ. [سەباح عەرەر/ئاژانسی فرانس پرێس]\nمەدەنیەکان لە موسڵ شەقامەکان دەگرن لە شەوی 10 تەمموز بۆ ئاهەنگگێڕانی ئازادکردنی شارەکەیان دوایئەوەی سەرەکوەزیرانی عێراق سەرکەوتنی راگەیاند بەسەر رێکخراوی 'دەوڵەتی ئیسلامی'دا لە پەیامێکی تەلەفزیۆنیدا. [خاوەنی وێنە: پەڕەی فەیسبوکی پۆلیسی نەینەوا]\nهەر کە سەرکەوتنەکە راگەیەندرا ژمارەیەکی زۆری هاوڵاتیان رژانە سەر شەقامەکانی بەغدا و شارەکانی تری عێراق بۆ ئاهەنگگێڕانی ئەم "سەرکەوتنە مێژوویە".\nخه‌ڵك لە شەقامە گشتیەکاندا کۆبوونەوە لە بەغدای پایتەخت تا کاتژمێرێكی درەنگ ئاڵای عێراقیان بەرزکردەوە و هەڵپەڕکێ باوه‌كانیان ده‌کرد و گۆرانیی نیشتیمانپەروەرییان ده‌وت بە گیزەی مۆسیقاوە.\nشەقامەکان پڕبوون لە ئۆتۆمبێل کە رێبوارانیش هەلهەلەی خۆشییان لێدا و فیشه‌كه‌شێته‌ش ئاسمانی شارەکەی درەوشاندەوە.\nحسێن مازن، 44 ساڵ، خەڵکی گەڕەکی مەنسور کە هاتەسه‌ر شەقامەکان بۆ ئاهەنگگێڕان لەگەڵ خێزانەکەیدا وتی: "بەڕاستی رۆژێکی لەبیرنەکراوە."\nمازن بە دیارونای وت: "هێزە پاڵەوانەکانمان دەوڵەتی ئەفسانەی داعشیان وردوخاشکرد."\nحەدید فاروق، 37 ساڵ، کە خێزانی حسێنە لە کاتێکدا ئاڵای عێراقی رادەوەشاند وتی: "هێزەکانمان سەرکەوتنێکی مێژوییان بەدەستهێناوە و تۆڵەی هەموو خەڵکی بێتاوانیان کردەوە کە لەلایەن تیرۆریستانەوە کوژران."\nسەدان هاوڵاتی رژانەسه‌ر شەقامی تەحریر لەناو دڵی بەغدادا.\nچالاکوانی مەدەنی، محەمەد تائی، وتی: "پیرۆزبایی لەهەموو عێراقیەکان و جیهان دەکەم بۆ ئەو سەرکەوتنە دژی دوژمنانی مرۆڤایەتی."\nتائی لە شەقامی تەحریر بە دیارونای وت: "ئەمڕۆ دادپەروەری و ئازادی سەرکەوتن بەسەر چەوساندنەوە و نادادپەروەریدا. موسڵ گەڕایەوە سەر نیشتیمان و ئێمە بە یەکگرتویی وڵاتمان دەپارێزین."\nفڕۆکەکانی عێراق ئێوارەی دووشەممە 3 ملیۆن نەخشەی موسڵیان فڕێدایە خوارەوە کە ئاڵای عێراقیان لەسەربوو وەك سیمبۆڵی گەڕانەوەی تەواوی شارەکە بۆسەر وڵاتەکە.\nلە رۆژهەڵاتی موسڵ ئاهەنگی گەورە سازدرا لەسەرانسەری شارەکەدا.\nپەرلەمانتاری عێراقی بۆ پارێزگای نەینەوا، ئەحمەد مەدلول جەربا، بە دیارونای وت: "خۆشیی عێراقیەکان، بەتایبەتی خەڵکی موسڵ، بۆ گرتنەوەی موسڵ وەسفناکرێت."\nجەربا بە دیارونای وت: "دوو ساڵ لەمەوبەر نەماندەتوانی بیر لەوە بکەینەوە رۆژێك دێت شارەکەمان ئازاد دەکرێت. لەگەڵ ئەوەشدا ئەو رۆژە هات سوپاس بۆ قوربانی و ئازایەتی شەڕکەرانمان کە سەرکەوتنێکی بێوێنەیان بەدەستهێنا."\nوتیشی: "سەرکەوتنەکە پەیوەستی هێزەکانمان زیاتر دەکات بۆ وردوخاشکردنی تیرۆر لە دوایین پێگەکانیاندا لە وڵاتەکەدا." ئاماژەشیدا به‌وه‌ی كه "خۆشیی ئێمە لەگەڵ وەدەرنانی دوایین ئەندامی داعش لە خاکماندا ده‌گاته لوتكه."\nجەربا وتی: "پێویستە دەستبەجێ دەستبکەین بە پاککردنەوەی موسڵ لە پاشماوەکانی داعش، شارەکە بنیاتبنێینەوە و یارمەتی دانیشتوانی بدەین بگەڕێنەوە و ئاشتی کۆمەڵایەتی و ئارامی رابگەیەنین."\nهەروەها وتی: "ئەوە کارێکی ئاسان نابێت بەڵام بە هەوڵەکانمان و یەکێتی نەتەوەیی ئێمە بەسەر هەموو گرفتەکاندا سەردەکەوین و داهاتویەکی گەش بۆ موسڵ دروستدەکەین."\nهێزەکانی عێراق سێشەممە ده‌ستیانكردبووه شه‌نوكه‌وكردن و شەقامەکانی موسڵیان پاکدەکردەوە لە هەموو پاشماوەكانی شه‌ڕ و داروپه‌ردووه‌كان.\nوتەبێژی فەرماندەیی ئۆپەراسیۆنە هاوبەشەکان، عەمید یەحیا رەسوڵ، بە دیارونای وت: "هێزەکانی عێراق دەستیانکردووە بە لابردنی مین و تەقەمەنی و چەك کە لەلایەن داعشەوە بەجێماون لەگەڵ لابردنی داروپه‌ردووه‌كان و ئۆتۆمبێلی سوتاو لە شاری موسڵی کۆندا و گەڕەکەکانی تری باکور و رۆژئاوای موسڵ."\nوتیشی: "چالاکوانان و خۆبەخشان لە سەرانسەری عێراقدا لەو ئەرکەدا پەیوەندیمان پێوەدەکەن کە ئێمە بە شه‌ڕی بنیاتنانەوە و گەڕاندنەوەی موسڵ بۆ دۆخی ئاسایی له‌قه‌ڵه‌مده‌ده‌ین لەگەڵ گەڕاندنەوەی خەڵکەکەی."\nعێراقیەکان ئاهەنگی سەرکەوتن دەگێڕن بەسەر داعشدا\nهێزەکانی عێراق کۆنترۆڵی تەواوەتی دۆڵی بیابانی جەزیرەی نێوان نەینەوا و ئەنباریان گرتەوەدەست، بەفەرمی هەموو خاکی عێراقیان گەڕاندەوە ژێردەستی حکومەت.\nعێراق یەکەمین ساڵیادی سەرکەوتن بەسەر داعشدا بەسەردەبات\nلە وتاره‌كه‌یدا لەمیانی ساڵیادی سەرکەوتن بەسەر داعشدا، سەرەکوەزیران وتی لەئێستادا عێراق دەتوانێت ده‌ستبكات به چارەسەركردنی کۆمەڵێك ئاستەنگی دیکە.\nژیانی ئاسایی لە گەیارەی ئازادکراودا دەستپێدەکاتەوە\nدانیشتوانی ئەم شارۆچکەیەی نەینەوا دەستدەکەنەوە بە ژیانی رۆژانە و هاریکاریی هێزەکانی عێراق دەکەن لە گەڕانەوەی سەقامگیریدا.


لاپه‌ڕه‌یك له مێژووی زێڕینی كوردستان، قه‌ڵای سنه / عه‌تا ریازی – زاگرۆس پۆست\nماڵەوە / وتار / لاپه‌ڕه‌یك له مێژووی زێڕینی كوردستان، قه‌ڵای سنه / عه‌تا ریازی\nلاپه‌ڕه‌یك له مێژووی زێڕینی كوردستان، قه‌ڵای سنه / عه‌تا ریازی\nدوو شه‌ممه 5 تشرینی یه‌كه‌م 2015\tوتار 352 جار خوێنراوه‌ته‌وه\nبه پێ په‌یمانێ كه له نیوان سوڵه‌یمان خان ئه‌رده‌ڵان وشاسه‌فی سه‌فه‌وی واژو كرابوو سوڵه‌یمانخان (١٦٣٦-١٦٥٧) كوڕی ته‌یمورخان ئه‌رده‌ڵان له ساڵی ١٦٣٧دا هاو كات له گه‌ڵ وێران كردنی قه‌ڵاكانی زه‌ڵم،پاڵه‌نگان و مه‌ریوان قه‌ڵای حه‌سه‌ناوایچ كاول كرد!!!!و به جێگای ئه‌وه دژێك له پاڵ ئاوایی سینه (كه ئه‌مڕۆ به باشگای ئه‌فسه‌ران ناسراوه ) دروس ده‌كات و ده‌یكا به ناوه‌ندی حكوومه‌تی ئه‌رده‌ڵان.\nنێوی ئه‌م قه‌ڵایه نیابووه سینه‌دژ . بگاری كات ده‌یكاته ،،سنه دژ،،  پاشان ،،سنه دج،، له دوواییا به ،،سنه‌ندج،،.\nبه ده‌ور قه‌ڵاكه خانوگه‌لێكی نشینگه‌هی، گه‌رماو(حمام) ، بازاڕ و مزگه‌وتێك دروست ده‌كا. بۆ دابین كردنی ئاوی قه‌ڵاكه یه‌ك ڕشته كه‌رێز له ناو ده‌شتی ،،سه‌ر نوێ،،ئه‌كه‌نێ .\nبینای سه‌ره‌كی قه‌ڵاكه له ده‌وران خه‌سره‌وخان یه‌كم (١٦٨٠-١٦٨٢)كوڕی سوڵه‌یمان خان ده‌ستی پێ ده‌كات و هه‌تا ده‌ورانی ئه‌مانوڵا (١٧٩٩-١٨٢٥) ده‌خایه‌نێت.\nهه‌ر یه‌ك له میره‌كانی ئه‌رده‌ڵان بینایكیان به قه‌ڵاكه زیاده ده‌كردو به مه‌یلی خویان ده‌یانڕازانده‌وه.\nحه‌سه‌نعه‌لیخان ئه‌رده‌ڵان(١٧٤٥-١٧٥٠) له ساڵی ١٧٠٥زایینی چه‌ند تالار و عیماره‌تی گه‌وره‌ی تێدا دروست كرد. هه‌ر وه‌ها له ناو شاری سنه مزگه‌وت و فێرگه‌یكی گه‌وره دروس ده‌كا كه دوو میناره‌ی به‌رزی بووه. ئه‌م میناره‌گه‌له نیزیكه‌ی سه‌د ساڵ له سه‌ر جێكای خویان مابوونه‌وه.\nله ده‌ورانی ئه‌مانۆڵا خان ئه‌رده‌ڵان كه مه‌زهه‌بیكی توندڕه‌و بوو فه‌رمانی ڕۆخاندنی مزگه‌وت و میناره‌كان ده‌درێ و به جێگای ئه‌وانه باخێ به نێوی باخی فیرده‌وس دروست ده‌كرێ.\nئه‌مانۆڵا خان په‌ڕه به قه‌ڵا‌كه ده‌دات و تالارێكی گه‌وره‌ی تێدا دروست ده‌كات كه زه‌وییه‌كه‌ی به مه‌ڕمه‌ڕێكی نیمه ڕوون فه‌رش كرابوو. به شوێن ئه‌وه تالارێكی دیكه‌ی گه‌وره دروس ده‌كات و وێنه‌ی پادشاگه‌لی گه‌وره‌ی جیهان وه‌كوو ناپۆلێئۆن ئیمپراتوری فه‌ڕانسه،ئه‌لێكساندر تزاری ڕووسییه …و وێنه‌ی چه‌ند شه‌ڕێكی گه‌وره و به‌ناوبانگی جیهانی به سه‌ر دیواره‌كانی تالاره‌كه ده‌كێشێ.\nله ناو تالارێكی دیكه كه هه‌ر به فه‌رمانی ئه‌و دروست كرابوو وێنه‌كانی ١١ پادشای ئه‌رده‌ڵان و تابلۆیكی جووان له ڕۆخانه‌ی قشڵاخ دیواره‌كانی ده‌ڕازانده‌وه، به‌و جۆره‌ی كه له دائیره‌تۆلمه‌عاریفی ئیسالمیا هاتووه ئه‌م تابلۆگه‌ره هه‌تا ساڵی ١٩١٧ به سه‌ر دیواره‌كانا مابوون.\nله ده‌ورانی ڕه‌زاخان پیاوێك به نێوی ،،عه‌لی موحه‌مه‌د به‌نی ئاده‌می،، ناسراو به ،،شه‌ریفه‌لده‌وڵه ،،فره‌یك له ئاسه‌واره‌كانی ئه‌م قه‌ڵایه له ناو برد. حه‌وزێكی مه‌ڕمه‌ڕی كه له به‌ردی یه‌شم دروست كرابوو هه‌ڵ ده‌كه‌نگێت و ده‌نێرگێته تاران و له ناو یه‌كێك له كۆشكه‌كانی ڕه‌زاخانا دای ده‌مه‌رزنن.\nله ناو ئه‌م قه‌ڵایه جگه له عیماره‌ته‌كان چه‌ندین باخ و دوو گه‌رماو و چه‌ند حه‌سێڵی تێدا بووه.\nهه‌ر چه‌نده‌ی كه ئه‌م قه‌ڵایه له كۆشك ده‌چوو به‌ڵام زۆر شێوه‌ی قه‌ڵاكانی كوێستانی ده‌دا.\nمیعماری ئه‌م قه‌ڵایه سه‌فه‌وی بووه و تایبه‌تمه‌ندیگه‌لی میعماری ئه‌سپه‌هانی زۆری تێدا بووه.\nبۆ به‌ر گری له قه‌ڵاكه شووره‌یك به ده‌وریا كێشرابوو كه چووار ده‌روازه‌ی بوو.\nده‌روازه‌ی قه‌ڵای چووارلان به‌ره‌و ڕۆژاوا،ده‌روازه‌ی سه‌رته‌پۆڵه به‌ره‌و باكوور، ده‌روازه‌ی عه‌بدولعه‌زیم به‌ره‌و قیبله و ده‌روازه‌ی ئاغه ڕه‌حیم(یان بازاڕ) به‌ره‌و ڕۆژهه‌ڵات.\nئه‌م قه‌ڵایه تا ساڵی ١٨٥١ كه ڕووسه‌كان بۆ یه‌كم جار له سنه نه‌قشه‌به‌رداریان كرد هه‌ر به كار ده‌هات.\nبه‌ڵام ئێستا قه‌ڵاكه به تێكڕا وێران كراوه‌وجگه له ناوه‌كه‌ی هیچێكی لێ نه‌ماوه. به جێگه‌ی ئه‌وه ساختمانی باشگاهی ئه‌فسه‌ران و ستادی له‌شكه‌رو چه‌ند بینایكی سه‌ربازی دروست كراون.\nبابه‌تگه لێ كه له سه‌ر ئه‌نتێرنێته‌وه بڵاو بوونه‌ته‌وه


19/1/2021 04:20 PM\nرادەی ئەو "تریپتۆفان"ـەی لە پێکهاتەی گۆشتی قەلدا هەیە جگە لەوەی نابێتە هۆی خەواڵوویی بەڵکوو دەبێتە هۆی کەیفسازی و شادی! خواردنی ئەو خواردنانەی کە وەکوو گۆشتی قەل پڕاوپڕن لە پرۆتین دەبێتە هۆی ئەوەی هەست بە تێربوونێکی زیاتر بکەن و هەر بۆیە کەسەکە تا ماوەیەکی زۆر هەست بە برسێتی ناکات.\nپرۆتین دەبێتە هۆی بەهێزبوونی ماسولکەکان و سەقامگیریی ئاستی ئانسۆلین لە جەستەدا. لەبیرتان بێت کە دەتوانن پرۆتین لە زۆرینەی گۆشتەکان وەربگرن و ئەگر هەیە جەستەی مرۆڤ لە هەر ژەمە خواردنێکدا رادەیەکی دیاریکراو لە پرۆتینی وەربگرێت. کەوابوو سەرچاوەیەکی پرۆتینی تەندروست و کەم‌چەوری لە ژەمە خواردنەکاندا بگونجێنن بۆ ئەوەی جەستەتان بتوانێ پرۆتینی پێویستی خۆی دابین بکات. دەتوانن لە پرۆتینی ناو سەرچاوەکانی دیکەش کەڵک وەربگرن؛ بۆ نموونە: ماسی، شیرەمەنی، دانەوێڵەکان و سۆیا.\nچونکە زیاترین چەوری قەل لە پێستەکەدا پاشەکەوت بووە، دەتوانن بە ئاسانی ئەم پێستە لێبکەونەوە بۆ ئەوەی چەورییەکی کەمتر بێتە ناو جەستەتانەوە. ئەو "ترۆپتۆفان"ـی لە گۆشتی قەلدایە ئاستی هۆرمۆنی سێرۆتۆنین زیاد دەکات و ئەمەش ئاستی هوشیاری و کەیفسازیتان بەرز دەکاتەوە. سنگی قەل بەنیسبەت بەشەکانی دیکەی چەوری و کالۆرییەکی کەمی هەیە. کەوابوو هەوڵ بدەن زیاتر ئەو بەشانەی بخۆن لە گۆشتەکەی روونترە و سنگی قەلیش ئەم تایبەتمەندییەی هەیە.\nگۆشتی قەل لە ئەوروپا بە رادەیەکی زۆر بەکار دێت. هەڵبەت ئەوان زیاتر وەکوو کالباس و هەمبەرگر و شتی لەم چەشنە بەکاری دەهێنن و ئەم خواردنە نیوەکۆڵانە زیانی تایبەت بە خۆیان هەیە. هەوڵ بدەن گۆشتی قەل و هەموو جۆرەکانی دیکەی گۆشت بە ئاو بکوڵێنن و ئینجا بیخۆن. سوورکردنەوە و برژاندنی گۆشت جگە لەوەی بەشێک لە سوودەکانی گۆشت لەناو دەبات، بە شێواندنی پێکهاتەی گۆشت رێگە بۆ دروستبوونی مەوادێک خۆش دەکات کە هۆکاری زۆرینەی نەخۆشییەکانن.\nسوودەکانی گۆشتی قەل بە کورتی:\n*کۆنتڕۆڵکردنی ئاستی شەکری خوێن\n*چاککردنی کارکردەکانی ریخۆڵە\n*کەمکردنەوەی ئاستی کۆلستڕۆڵ\n*بۆ خانمانی دووگیان بەسوودە\n*بەرگیری لە شێرپەنجە چونکە سەرچاوەوەکی دەوڵەمەندە بۆ ئەنتی‌ئۆکسیدەنت\n*بەهێزکردنی سیستمی بەرگری جەستە\n#تریپتۆفان: یەکێک لە ئاسید ئامینییە پێویستەکانە بۆ تەندروستی جەستە


وه‌ستا ره‌سول : ئێمه‌ى كورد بەشێکی زۆر لە مافەکانمان پێشێل کراوە Kirkuk TV\nوه‌ستا ره‌سول : ئێمه‌ى كورد بەشێکی زۆر لە مافەکانمان پێشێل کراوە\n11:27 - 2021-10-08\n-کەسوکارى سەربەرزى شەهیدان..!\n-کەم ئەندامانى سەنگەر..!\n-جەماوەری خۆڕاگر و بە ئەمەکی کەرکوک..!\nفەرمانبەر و مامۆستایان..!\n-سەرجەم تیمەکانى هاندانى هەڵبژاردن..!\n-هەڤاڵ و کادیرانی یەکێتیی نیشتمانیی کوردستان..!\nسڵاوی هەڵبژاردنتان لێبێت..!\nکەرکوکییە سەربەرزەکان، رۆڵە چاو نەترسەکانی باوەگوڕگوڕ، کوڕانی هەڵمەتبەر و بەعس بەزێن.. چەند کاتژمێرێکی تر داهاتوو دەبینەوە لە پڕۆسەی دەنگدانی گشتی، ئەو دەنگدانەی کە کەرکوک لە مێژووی خۆیدا بە زیندوویی دەیهێڵێتەوە و، لە بیرەوەری هەر یەکێک لە ئێمەشدا بۆ هەمیشە وەک داستانێکی نەبڕاوە دەمێنێتەوە.\nکەرکوکییە بە ئەمەک و دلێرەکان..!\nباش ئەو راستییە بزانن دەنگی تۆ، دەنگی هەزاران شەهیدە، دەنگی دەیان هەزار پێشمەرگەی گیان لەسەر دەستە، دەنگی 182 هەزار ئەنفالە، دەنگی 5 هەزار شەهیدی کیمیابارانە، دەنگی هەزاران گوندی خاپوور کراوە، دەنگی بە گژداچوونەوەی تەعریب و راگواستنە.. دەنگی تۆ؛ دەنگی ئیسپاتکردنەوەی کوردستانیی بوونی کەرکوکە!\nئێستا هەموومان لە بەردەم رووداوێکی گەورە و گرینگداین، رووداێک کە لە مێژووی کەرکوکدا بۆ هەتا هەتایە دەمێنێتەوە و لە قەد پاڵی پیرە قەڵای کەرکوکدا بە خەتێکی گەورە دەنووسرێتەوە؛ کە کەرکوکییەکان دەنگیان بە کوردستانیی بوونی کەرکوک داوە.\nئێمەى کورد، بەشێکی زۆر لە مافەکانمان پێشێل کراوە، نامانەوێت بە رێگەی تووندوتیژى ئەو مافانە بەدەست بهێنین، بەڵکوو دەمانەوێت بە پشتیوانى ئێوەى دەنگدەر و کۆڵنەدەری کەرکووک، لە ڕێگەى دەستور و یاسا و سندووقەکانى دەنگدان بە مافە رەواکانی خۆمان بگەین و کوردستانیی بوونی کەرکوک بسەلمێنینەوە.\nبۆ پێشەوە بەرەو سەرکەوتنی هەڵبژاردن..!\nئەندامی سەرکردایەتی ی.ن.ک و لێپرسراوی میحوەری ئیمام قاسم


فەرموودە: پارچەیەکی ئاڵتونیم لە ماڵەکەمدا بیر کەوتەوە؛ نەمویست سەرقاڵم بکات، بۆیە فەرمانم کرد بەوەى دابەش بکرێت - فرەفەرهەنگی فەرموودە وەرگێڕاوەکانی پێغەمبەر -صلى الله عليه وسلم-\nفەرموودە: پارچەیەکی ئاڵتونیم لە ماڵەکەمدا بیر کەوتەوە؛ نەمویست سەرقاڵم بکات، بۆیە فەرمانم کرد بەوەى دابەش بکرێت\nپۆلێنکردن: بانگخوازی وچاودێری کردن (فەرمان بە چاکە ونەهی لە خراپە -الحِسبة-) . سیاسەتی شەرعی . واجبەکانی ئیمام (پێشەوا) .\nلە عوقبەری کوڕی حاریسەوە -ڕەزاى خواى لێبێت- دەڵێت: لە پشتی پێغەمبەرەوە نوێژی عەسرم کرد -صلى اللە علیە وسلم- لە مەدینەدا، سەلامی دایەوە و بەخێرایی هەستا، وڕیزەکانی خەڵکی تێپەڕاند وچوو بۆ ژووری یەکێک لە خێزانەکانى، وخەڵکی ترسان بەهۆی ئەم پەلەکردنەوە، دەرچوو بۆ لایان، وبینی خەڵکی ئەم خێرایی کردنەیان بەلاوە جێی سەرسوڕمانە، ئەویش فەرمووی: «پارچەیەکی ئاڵتونیم لە ماڵەکەمدا بیر کەوتەوە؛ نەمویست سەرقاڵم بکات، بۆیە فەرمانم کرد بەوەى دابەش بکرێت (بکرێت بە خێر)». ولە گێڕانەوەیەکدا: «لە ماڵەوە پارچەیەکی ئاڵتونیم جێهێشت کە بۆ خێرکردن دانرا بوو، حەزم نەکرد بە درێژایی شەو لە لام بمێنێتەوە».\nعوقبەی کوڕی حاریس -ڕەزاى خواى لێبێت- دەڵێت: جارێکیان لە پشتی پێغەمبەرەوە -صلى اللە علیە وسلم- نوێژی عەسری کرد، وپاش نوێژەکە پێغەمبەر -صلى اللە علیە وسلم- بەخێرایی هەستا وڕیزەکانى خەڵکی تێپەڕاند وچوو بۆ ژوورى یەکێک لە خێزانەکانى، وخەڵکی تووشی ترس بوون بەهۆی ئەمەوە؛ وپاشان دەرچوو وبینی خەڵکی تووشی سەرسوڕمان هاتوون بەهۆی ئەم پەلەکردنەوە، وئەویش هۆی ئەمەی بۆیان ڕوونکردەوە وپێیانی فەرموو کە هەندێک پارچە ئاڵتوونی بیر کەوتەوە کە دەبووایە دابەش بکرێت لە خێردا؛ بۆیە بەپەلە چوو بۆ ئەوەی دابەشی بکات وحەزی نەکرد ئەمە وای لێبکات کە سەرقاڵ بێت لە پەرستن ویاد کردنی خواى گەورە -سبحانه وتعالى-.\nوه‌رگێڕانی ماناكان: ئینگلیزی فەڕەنسی ئیسپانی تورکی ئۆردی ئەندەنوسی بۆسنی ڕووسی بەنگالی چینی فارسی تاگالۆگ هیندی ئیگۆری هوسا\nبانگخوازی وچاودێری کردن (فەرمان بە چاکە ونەهی لە خراپە -الحِسبة-) . سیاسەتی شەرعی . واجبەکانی ئیمام (پێشەوا) .\nژیاننامە (سیرەت) ومێژوو . ژیاننامەی پێغەمبەر ﷺ (سیرەتی پێغەمبەر ﷺ) . تایبەتمەندیە موحەمەدیەکان . سیفەتە ڕەوشتییەکان . زوهدی پێغەمبەر ﷺ .\n+شیکردنەوە +ئینگلیزی +فەڕەنسی +ئیسپانی +تورکی +ئۆردی +ئەندەنوسی +بۆسنی +ڕووسی +بەنگالی +چینی +فارسی +تاگالۆگ +هیندی +ئیگۆری +هوسا


پێداویستیی ئیسلامی هیومانیستی - قەڵەم\nپێداویستیی ئیسلامی هیومانیستی\nتاریخ ایجاد در سه شنبه, 18 آبان 1395 22:44\nمرۆڤگەرایی یان هیومانیسم یەکێک لە کۆنترینی ئەو بیروباوەڕانەیە کە لە تەنیشت بیروباوەڕەکانی تری وەک ئایین و ئایدیۆلۆژیا سیاسییەکاندا رادەوەستێ. بەڵام هیومانیسم تەنیا بەمە رانەوەستاوە، بەڵکو خۆی تێکەڵ بە ئایدیاکانی تریش کردووە و هەر لەم روانگەیەوە بۆ وێنە خاوەنی دەستەواژەی وەک هیومانیسمی مەسیحی و هیومانیسمی غەیرە ئایینین.\nرەنگە پێمان سەیر بێت کە چلۆن هیومانیسم دەتوانێ لەگەڵ ئایین بۆ وێنە لە گەڵ مەسیحیەتدا یەک بگرێتەوە. بەڵام با پێمان سەیر نەبێ! هەر ئێستاکە ئەم دەستەواژەیە هەیە و کۆمەڵێکی بەرچاو لە مەسیحییەکان پێیان وایە مەسیحیەت لە بنەڕەتدا ئایینیكی هیومانیستی واتە مرۆڤگەرایە.\nوەک دەزانین یەکێک لە خاڵە سەرەکییەکانی هیومانیسم ئەوەیە کە مرۆڤ سەرەرای جیاوازییەکانی لە بواری رەگەز، ئایین، نەتەوە، زمان و هتد، خاوەنی یەک رێز و بایەخە و ئەم رێز و بایەخە نابێ بشکێندرێ. راستییەکەی ئەوەیە مەسیحییەکان توانیوویانە ئەم بنەما گرینگە لە گەڵ دینی خۆیاندا بێننەوە و، یەکانگیری بکەن.\nلە جیهانی ئیسلامیشدا ئێمە هەر بەم پێیە پێویستمان بە ئیسلامێکە کە لە گەڵ هیومانیسم یەکی گرتبێتەوە. واتە ئیسلامێک کە تێیدا هەموو مرۆڤەکان سەرەڕای جیاوازییەکانیان (تەنانەت غەیرە دینییەکانیش) خاوەنی یەک رێز و بایەخ بن و وەک یەک مامەڵەیان لەگەڵ بکرێ. بە بێ وەها رووداوێکی گرینگ کە بە مانای گۆڕینی روانگەی پاوانخوازنە و هەنووکەیی زۆریەک لە موسوڵمانەکانە کە خۆیان بە سەرترۆپکی مرۆڤەکان دەزانن، نە کۆمەڵگا ئیسلامییەکان و نە بەشێکی بەرچاوی بەشەر ناگاتە هێمنی و ئارامی و، بەردەوام جیاوازی و ستەم و ئەگەری شەڕ بەرۆکی پێدەگرێ.\nبە هیوای ئەو رۆژەی دەستەواژەی ئیسلامی هیومانیستی دەبێ بە یەکێک لە زاڵترین شێوازەکانی لێکدانەوەی دینی ئیسلام لە ناو موسوڵمانەکاندا.\n٩ نۆڤێمبری ٢٠١٦


پشدەر.. بە ڕووداوی هاتوچۆ هاووڵاتییەك گیانی لەدەستدا – تۆڕی میدیایی خەڵک\n2019/09/11 - 10:43 AM\nئەمڕۆ ڕووداوێكی هاتوچۆ لە شارۆچكەی سەنگەسەر لە ناوچەی پشدەر ڕوویدا و بەهۆیەوە هاووڵاتییەك گیانی لەدەستدا.\nبەپێی زانیارییەكان، ڕووداوێكی ھاتوچۆ ڕوویدا لە سەرجادەی سەرەكی گەڕەكی ھەواری نوێ لە شارەدێی سەنگەسەر لە جۆری پێكدادان لەنێوان تراكتۆرێك و نیسان پیكابێكدا.\nبەهۆی ڕووداوەكەوە شۆفێری تراكتۆرەكە گیانی لەدەست دا و سەرنشینێكی نیسان پێكابەكەش بریندار بوو.\n2020/07/13 - 1:10 PM\nبە بڕیاری بەڕێوەبەری ئاسایشی ڕۆژئاوای سلێمانی هەڵمەتێكی فراوان بۆ دەستبەسەرداگرتنی ئۆتۆمبێلی جام ڕەش دەستپێدەكات.\nبە بڕیاری عەلی شەهید محەمەد بەڕێوەبەری ئاسایشی ڕۆژئاوای سلێمانی هەڵمەتێكی فراوان لە سنوری قەزای چەمچەماڵ و ناحیەی شۆڕش و تەكیە دەستپێدەكات.\nبەپێی زانیارییەكان، هەڵمەتەكە لە ڕێگای دانانی بازگە لە ڕێگاكانی ناو قەزاو شارەدێكان و شەقامە سەرەكییەكان بۆ دەستگیركردن و سزادانی ئەو ئۆتۆمبێلانەی بە بێ مۆڵەت جامەكانیان ڕەشكردووە.\nهەر بەپێی زانیارییەكان، لەم هەڵمەتەدا چاوپۆشی لەهیچ كەس و لایەنێك ناكرێت بە بێ مۆڵەت جامی ئۆتۆمبێلەكەی ڕەش بێت .\nخەڵك-بەشی هەواڵ بە بڕیاری بەڕێوەبەری ئاسایشی ڕۆژئاوای سلێمانی هەڵمەتێكی فراوان بۆ دەستبەسەرداگرتنی ئۆتۆمبێلی جام ڕەش دەستپێدەكات. بە بڕیاری عەلی...


23:40 - 29 June 2020\nهەنگاو: بڕیارە هەتا چەند کاتژمێری دیکە حوکمی سێدارەی بەندکراوێک لە لەبدیخانەی ناوەندیی شاری سنە جێبەجێ بکرێت و هەوڵی چالاکانی مەدەنی بۆ بە دەستهێنانی ڕەزامەندی بنەماڵەی کوژراوەکە هەتا ئێستا بێ ئاکام ماوەتەوە.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، بڕیارە کە بەرەبەیانی ڕۆژی سێشەممە ١٠ی پووشپەڕی ٢٧٢٠ (٣٠ی ژوئەنی ٢٠٢٠) حوکمی سێدارەی بەندکراوێکی کورد بە ناوی “محەمەد عەزیز مەحموودی” لە بەندیخانەی ناوەندیی سنە جێبەجێ بکرێت.\nمحەمەد عەزیز مەحموودی تەمەن ٢٥ ساڵ و خەڵکی گوندی دزڵی سەر بە شاری سەوڵاوا دوو ساڵ پێش کەسێکی دیکەی خەڵکی دزڵی بە ناوی دیاکۆ کەریمی کوشتووە. ناوبراو هەمان ڕۆژ دەستبەسەر و دواتر لەلایەن دەزگای دادوەریی حکوومەتی ئێرانەوە حوکمی بەندکرانی بە سەردا سەپا.\nیەکێک لە چالاکانی مەدەنی سنە لەوبارەوە بە هەنگاوی ڕاگەیاند کە، “لە ماوەی ڕۆژانی ڕابردوودا هەوڵەکانی چالاکانی مەدەنی بۆ وەرگرتنی ڕەزامەندی جەماڵ کەریمی باوکی دیاکۆ بێ ئاکام ماوەتەوە”.\nچالاکانی مەدەنی سنە داوایان لە خەڵک کردووە کە لە پێش دەرگای بەندیخانەی سنە کۆ ببنەوە هەتا پێش بە جێبەجێ کردنی حوکمی سێدارەی ئەو بەندکراوە بگرن.


مێژووی گریان بێ مێژووی گریان!.. سه‌دیق سه‌عید ڕواندزی – Dengekan\nbySadiq Said Rwandze\tDecember 1, 2021\tGeneral, Literature\nبێگومان هیچ مرۆڤێك نییه به جۆرێك له جۆره‌كان و بۆ ساتێك له ژیانیدا، به هۆی ڕووداو و كاره‌ساتێكی دڵته‌زێنه‌وه نه‌گریابێت. گریان، به‌شێكه له سرووشتی سایكۆلۆژی و بایۆلۆژییانه‌ی هه‌موو مرۆڤێك و مرۆڤیش بوونه‌وه‌رێكی كۆمه‌ڵایه‌تییه و پێكهاته‌یه‌كه له هه‌ست و سۆز و ئاوه‌ز و ماكه‌كان، بۆیه زۆر ئاسایه بگری، ئه‌گه‌رچی له كۆمه‌لگه‌ی ئێمه‌دا، گریانی پیاو وه‌ك جۆرێك له شووره‌ی كۆمه‌ڵایه‌تی ده‌بینرێت. گریان هه‌ر ته‌نها خاڵی كردنه‌وه‌ی كه‌ف و كوڵێكی ناخی نییه، به‌ڵكو ڕه‌نگدانه‌وه‌ی ئه‌و په‌یوه‌ندییه ڕوحی و كه‌سی و ده‌رونیه‌یه، كه مرۆڤ هه‌یه‌تی و له به‌ریه‌ككه‌وتن دابووه له گه‌ڵ ڕووداوێك یان كاره‌ساتێك. دیاره لێره‌دا مه‌به‌ستمان ئه‌و گریانه نییه، كه به هۆی دڵخۆشی و سه‌ركه‌وتنه‌وه ده‌بینرێت و ڕووده‌دات، چونكه به بڕوای من، هه‌موو ڕه‌هه‌ند و ده‌لاله‌ته‌كانی گریان، له‌و كه‌شه غه‌مگینییه دایه كه مرۆڤ تێی ده‌كه‌وێت و هه‌رگیزاو هه‌رگیز، گریانی سه‌ركه‌وتن و خۆشی، به‌راورد ناكرێت به گریانی دڵته‌نگی و هه‌بوونی خه‌مێكی گه‌وره و قووڵ. گریان له كه‌یه‌وه دروست بووه؟ یه‌كه‌م مرۆڤ كێ بووه گریاوه؟ ئه‌مانه ئه‌و پرسیاره ئه‌نتۆلۆژیانه‌ن، كه ڕه‌نگه تا ئێستاش بێ وه‌ڵام مابنه‌وه. دیاریكردنی مێژووێك بۆ گریان، ساغكردنه‌وه‌ی مێژوویی و ئه‌نتۆلۆژی و بگره سرووتیشی ده‌وێت، چونكه گریان وابه‌سته‌ی هه‌ر یه‌ك له‌و ڕووانه‌ی ژیانه. كتێبی (مێژووی گریان)، كتێبێكه له باره‌ی دیارده‌ی سرووشتییانه‌ی گریان و په‌یوه‌ندی مرۆڤ به گریان و هه‌موو ئه‌و فاكتانه‌ی ده‌بنه هۆكاری دروستبوونی گریان لای مرۆڤ. كتێبه‌كه، گه‌رچی لێكۆڵینه‌وه‌یه‌كی درێژ و چڕه، به‌ڵام له ڕوانگه‌ی من وه‌ك خوێنه‌رێك، لێكۆڵینه‌وه‌یه‌كی ته‌واوكاری نییه، به‌لایه‌نی كه‌مه‌وه له باره‌ی مێژووی گریان. ناونیشانی كتێبه‌كه مێژووی گریانه، بێگومان هه‌مووشمان ده‌زانین كه مێژووی هه‌ر ڕووداو كاره‌سات و دیارده‌یه‌ك، ده‌بێ له ڕوانگه‌یه‌كی زانستی و ئه‌ریكۆلۆژی، ساغبكرێته‌وه. مێژوو، به تایبه‌تیش ئه‌گه‌ر بمانه‌وێت له ڕه‌هه‌ندێكی زانستییه‌وه لێی بدوێین، ده‌بێ به ئه‌رگۆمێنت، به‌ڵگه‌كانی بخرێنه ڕوو. له‌و ڕوانگه‌یه‌وه گه‌رچی ئه‌و كتێبه ناوی (مێژووی گریانه) به‌ڵام نووسه‌ری كتێبه‌كه، نه‌یتوانیوه وه‌ڵامی ئه‌و پرسیاره مێژووییه بداته‌وه، كه گریان كه‌ی دروست بووه. ته‌نانه‌ت خۆی له‌و پرسیاره ده‌دزێته‌وه و به هه‌ندێك بۆچوونی ساده و نا بڕواهێنه‌ر، خۆی له‌و بابه‌ته لاده‌دات. ئه‌و له باره‌ی مێژووی گریانه‌وه ده‌نووسێت:( یه‌كه‌مین مرۆڤ كێ بووه گریاوه، یه‌كه‌مین هۆكار چی بووه بۆ گریان، وا باشه خۆمان نه‌خه‌ینه نێو ئه‌م پرسیاره قووڵانه‌وه، ئه‌گه‌ر خۆشمان تێخست، به ئاسانی لێی ده‌رنایه‌ین. لا 83) لێره‌دا ده‌كرێ بپرسین، ئه‌گه‌ر نووسه‌ری كتێبه‌كه نه‌توانێت مێژووێك بۆ گریانی مرۆڤ دیاری بكات، كه‌واتا ناونانی كتێبه‌كه‌ی به مێژووی گریان ، نووسه‌ر ناخاته ژێر پرسیاری خوێنه‌رانه‌وه؟ مێژووی گریان وه‌ك ئه‌وه‌ی له ناونیشانه‌كه هاتووه، ئاخۆ به مانای ئه‌وه نایه‌ت، كه نووسه‌ر سه‌ره‌تا مێژووییه‌كانی گریان باس ده‌كات؟ كه‌ی و چۆن و كێ یه‌كه‌م كه‌س بووه گریاوه؟ گریمان ئه‌گه‌ر ئه‌و پرسیارانه، پرسیاری فیكری ئاڵۆز و بێ وه‌ڵام و مێژووێكی دیاریكراو بن، كه‌واتا ناونانی كتێبه‌كه به مێژووی گریان، ده‌سپێكێكی هه‌ڵه‌یه. بۆیه ده‌بوو ناونیشانی كتێبه‌كه، به جۆرێكی دیكه بووایه. چونكه ناكرێت بانگه‌شه‌ی مێژووی گریان بكه‌یت و نه‌شتوانیت به به‌ڵگه‌ی مێژوویی ئه‌و مێژووه ساغبكه‌یته‌وه و ده‌ریبخه‌یت و ته‌نانه‌ت خۆشت له باسه‌كه بدزییه‌وه. ئه‌مه یه‌كه‌م ئیشكالییه‌تی به‌ركه‌وتنی خوێنه‌ره به‌و كتێبه. چونكه ئه‌و به‌ر بابه‌تێك ده‌كه‌وێت، كه هیچ سه‌ره‌داوێكی مێژوویی تێدا نیییه و ڕوانگه‌ی نووسه‌ری كتێبه‌كه‌ش، وه‌ك ڕوانگه‌ی هه‌موو ئه‌وانیتره، كه نازانن گریان كه‌ی سه‌ریهه‌ڵداوه. ئه‌مه له‌لایه‌ك، له‌لایه‌كی تره‌وه، له درێژه‌ی باسه‌كه‌یدا ده‌رباره‌ی مێژووی گریان، نووسه‌ر ئه‌و بۆچوونه‌ی خۆی ڕه‌ت ده‌كاته‌وه و ئه‌مجاره‌یان گریان ده‌به‌ستێته‌وه به چه‌ند دیارده‌یه‌كی سرووشتی و مرۆیی و ئه‌نتۆلۆژی و مێژووێكی بۆ دیاری ده‌كات، كه من بڕوام وایه ئه‌میش خۆی له خۆیدا هه‌ڵه‌یه‌كی دیكه‌ی نووسه‌ری كتێبه‌كه‌یه.\nنووسه‌ر ئه‌مجاره‌یان ده‌نووسێت:( له ده‌ستدانی وڵات و نیشتمان و هاوڕێ و تووڕه‌بوونی خواكان، یه‌كه‌م سه‌رچاوه بووه بۆ گریانی مرۆڤ و وروژاندنی هه‌ستی گریان و فرمێسك ڕشتن. لا 193) ئه‌گه‌ر له په‌راوێزی ئه‌و بۆچوونه‌وه بڕوانینه سه‌ره‌تاكانی ده‌ركه‌وتنی گریان، ئه‌وا نووسه‌ر ئه‌مجاره‌یان مێژووێك بۆ گریان به تێگه‌یشتنی خۆی دیاری ده‌كات، به‌ڵام بێگومان دیسانه‌وه ئه‌و بۆچوونه و ئه‌و مێژووه، بۆچوونێكی نالۆژیكی و نا مێژووییه. ئه‌گه‌ر یه‌كه‌م گریانی مرۆڤ بۆ هاوڕێ و له ده‌ستدانی خاك و نیشتمان بێت، ئێمه ڕووبه‌ڕووی ئه‌و پرسیاره ده‌بینه‌وه، كه ئایا مرۆڤ له سه‌ره‌تادا هاوڕێ و نیشتمانی هه‌بووه؟ به ده‌ربڕینێكی تر، هه‌موو سه‌رچاوه ئه‌ریكۆلۆژیی و شوێنه‌واریی و مێژووییه‌كان باس له‌وه ده‌كه‌ن، كه مرۆڤ سه‌ره‌تا به شێوه‌یه‌كی ساكار و به ته‌نها له ئه‌شكه‌وته‌كاندا ژیاوه و ژیانی به ڕاوكردن گوزه‌راندووه و پاشانیش ئاگری دۆزیوه‌ته‌وه و له شاخاكانه‌وه هاتۆته نێو ده‌شته‌كان و كشتوكاڵی كردووه. له ده‌ره‌نجامی ئه‌و گردبوونه‌وه كۆمه‌ڵایه‌تی و تێكه‌ڵاوییه خێڵه‌كی و گشتییه‌وه، ئیدی زمان و ژیانی به كۆمه‌ڵ و پێداویستییه‌كانی دیكه‌ی دۆزیوه‌ته‌وه و ده‌سته‌به‌ر كردووه. كه‌واتا مرۆڤ له سه‌ره‌تادا نه هاوڕێ، نه نیشتمانی هه‌بووه، نه خوداشی ناسیوه. ئیدی نازانم نووسه‌ری كتێبه‌كه به پشت به‌ستن به كام به‌ڵگه‌ی زانستی و مێژوویی و ئه‌ریكۆلۆژی، باس له‌وه ده‌كات كه یه‌كه‌م جار مرۆڤ بۆ هاوڕێكانی گریاوه؟ بێگومان ئه‌و بۆچوونه، بۆ چوونێكه ناتوانرێت له ڕووی مێژووی و فه‌لسه‌فی و بوونیشه‌وه، پشتی پێ ببه‌سترێت و بكرێته سه‌رچاوه، به‌ڵكو هه‌ر ته‌نها ڕایه‌كی كه‌سی و تایبه‌تی و قسه‌یه‌كی ئاسایی نووسه‌ری كتێبه‌كه‌یه. مێژوو، ساغكردنه‌وه و خستنه‌ڕووی به‌ڵگه‌ی باوه‌ڕپێكراوه. به تایبه‌تیش مێژووێك كه په‌یوه‌ندی به ژیانی مرۆڤ، وه‌ك بوونه‌ورێكه‌وه هه‌بێت. بۆ نموونه: له ئه‌شكه‌وتی نیاندرتاڵ یان شانه‌دره، ئێسك و پرووسكی مرۆڤ دۆزراوه‌ته‌وه، كه مێّژووه‌كه‌یان بۆ ملیۆنان ساڵ ده‌گه‌ڕێته‌وه و سه‌لمێندراویشه. بۆیه هه‌ر كه‌سێك له ئێمه، ده‌توانێ مێژووێكی زاره‌كی و بێ ئه‌رگۆمێنت، بداته پاڵ گریان، یان هه‌ر داهێنراوێكی دیكه‌ی مێژوویی و زانستی و ئه‌و بۆ چوونه‌ی نووسه‌ر، به‌هایه‌كی زانستی و مه‌عریفی نییه. هه‌ر له درێژه‌ی باسه‌كه‌یدا له باره‌ی گریانه‌وه، نووسه‌ر ده‌نووسێت:_(هیچ كه‌سێك و هیچ سه‌رچاوه‌یه‌ك نییه بتوانێت، به ته‌واویی ده‌ست نیشانی ساته‌كانی گریان لای مرۆڤێك بكات و ساتێك بۆ وروژاندنی هه‌سته‌كانی دابنێت. لا 53).\nبه بڕوای من، زۆر به پێچه‌وانه‌ی ئه‌و بۆچوونه ڕه‌هایه‌ی نووسه‌ره‌وه، مرۆڤ زۆر به ئاسانی ده‌توانێت، هه‌سته‌كانی بوروژێنێت و ته‌نانه‌ت ب ه‌ڕێگه‌یه‌كی زۆر سه‌ره‌تاییش، هه‌ستی به‌رامبه‌ره‌كه‌شی بوروژێنێت. زه‌حمه‌تییه‌كی زۆری ناوێت، تا مرۆڤێك بگریێت و هه‌سته‌كانی بوروژێت. مه‌گه‌ر مرۆڤ، كه دیمه‌نێكی تراژیدی ده‌بینێت، فرمێسك ناڕێژێت؟ كه گوێبیستی هه‌واڵێكی دڵته‌زێن، كه په‌یوه‌ندی به ڕووداوێكی تراژیدیه‌وه هه‌یه ده‌بێت، زۆر به ئاسانی ناگری و ناوروژێت؟ ساته ناخۆشه‌كانی مرۆڤ، به تایبه‌تیش له كۆمه‌ڵگایه‌كی وه‌ك ئێمه‌دا، ئه‌وه‌نده زۆرن و ئه‌وه‌نده كاره‌سات و ڕووداوی تراژیدی هه‌ن ڕوویانداوه و به ئێستاشه‌وه ڕووده‌ده‌ن، كه زۆر به سانایی مرۆڤ ده‌گریێنن و كاری لێ ده‌كه‌ن. كاتێ هه‌واڵی شه‌هیدبوونی پێشمه‌رگه‌یه‌ك، ده‌درێته دایكی، چه‌ند به خێرایی و به زوویی ده‌وروژێت و شین و لاوانه‌وه ده‌كات. بۆیه ئه‌وه نییه نه‌توانیین ده‌ست نیشانی سه‌رچاوه‌ی هه‌سته‌كانی مرۆڤ و گریان بكه‌ین. ته‌نانه‌ت ئه‌گه‌ر هه‌واڵێكی ناخۆش به هه‌ڵه و ته‌نها بۆ گاڵته‌ش بێت، به به‌رامبه‌ره‌كه‌تی بگه‌یه‌نی، ده‌وروژێت و ده‌كه‌وێته په‌شۆكان و دوودڵییه‌وه. به پێچه‌وانه‌وه مرۆڤ سرووشتێكی كۆمه‌ڵایه‌تییانه‌ی هێنده سه‌یر و ئاڵۆزی هه‌یه، كه ته‌نانه‌ت به یه‌ك قسه و كۆمێنت و گاڵته پێكردنێك، ئه‌تمۆسفیری تووڕه‌یی ده‌فرێت و كورد گوته‌نی دۆ و دۆشاو تێكه‌ڵ ده‌كات. وروژاندنی هه‌سته‌كانی مرۆڤی به‌رامبه‌رمان، به دیوێكی خۆشی یان ناخۆشی بێت، ئاسانترین كارێكه ئه‌گه‌ر مه‌بستمان بێت، بیكه‌ین. بۆیه ئه‌وه نییه كه‌س نه‌توانێت به‌رامبه‌ره‌كه‌ی بوروژێنێت، وه‌ك ئه‌وه‌ی نووسه‌ری كتێبه‌كه نووسیویه‌تی. دواجار ده‌لێم ئه‌م كتێبه گه‌رچی گه‌لێك باسی له باره‌ی گریانه‌وه تێدایه، به‌ڵام گه‌لێك له بابه‌ته‌كانیش، بۆ خوێنه‌ر مایه‌ی گومان و پرسیاركردنن، كه له كتێبه‌كه‌دا بێ وه‌ڵامن.\nپه‌راوێز: مێژووی گریان، نووسینی: سه‌ڵاح حه‌سه‌ن پاڵه‌وان، بڵاوكراوه‌ی: وه‌شانخانه‌ی مادیار _ كوردستانی ڕۆژهه‌ڵات_2020.\n*ئه‌م بابه‌ته له ڕۆژنامه‌ی هه‌ولێر ژماره (3479) ڕۆژی 8/6/2021بڵاوكراوه‌ته‌وه.\nPrevious خوێندنه‌وه‌یه‌ک بۆ کتێبی (مه‌یاده، کیژه‌که‌ی عێراق) یان سه‌ربورده‌ی ژنه زیندانییه‌کانی ناو ده‌زگای ئه‌منی به‌غدا\nNext پریاسكه.. ستار ئه‌حمه‌د


به‌هۆی ئاڵۆزییە سیاسییەكانه‌وه نرخی نەوت گەیشتووەتە به‌رزترین ئاست\nهەفتەی رابردووی بازاڕی بۆڕسە كە چەند سەعاتێك لەمەوبەر داخرا، بازاڕێكی گرنگ بوو و لە ژێر كاریگەری جەنگ و ئاڵۆزییە سیاسییەكان بە رێژەیەكی بەرچاو بەرز بووەوە.\nلەسەرەتای هەفتەكە نرخی نەوت 67 دۆلار بوو، بەڵام شەوی رابردوو بە 72 دۆلار و 52 سەنت داخرا، بەو پێیە نرخی هەر بەرمیلێك نەوت لەم ماوەیەدا پێنج دۆلار و 52 سەنت بەرز بووەتەوە كە بە رێژە دەكاتە 8%. هەر لەو ماوەیەدا نرخی نەوت گەیشتووەتە بەرزترین نرخی لەوەتەی تشرینی دووەمی ساڵی 2014 تۆمار كرابێت.\nبەگوێرەیdailyfxلە هەفتەكەدا هەموو رۆژێك بڕێك لە نرخی نەوت هەڵكشا. رۆژی دووشەم نرخی نەوت دۆلار و نیوێك و رۆژی سێشەمیش دوو دۆلار و 30 سەنت بەرزبووەوە و گەیشتە 71 دۆلار و 30 سەنت. رۆژی چوارشەم دۆلارێك، رۆژی پێنجشەم 20 سەنت و رۆژی هەینیش نیو دۆلارەی تر لە نرخی نەوت بەرزبووەوە.\nگرنگترین هۆكاری بەرزبوونەوەی نرخی نەوت بریتییە لە شەڕ و ئاڵۆزییەكانی سووریا و دوای بەكارهێنانی چەكی كیمیایی ئەگەری زۆر بوو ئەمەریكا هێرش بكاتە سەر سووریا و دواجار هێرشەكە كرایە سەر سووریا، پێدەچێت رۆژی دووشەم كە هەفتەیەكی نوێ لە بازاڕی بۆڕسە دەكرێتەوە نرخی نەوت زیاتر بەرز ببێتەوە.\nجگە لە دۆخی لە ناكاوی وەك ئەگەری جەنگی گەورە، بەرزی و نزمیی نرخی نەوت گرێ دراوە بە ئاستی داخوازی و خستنەڕوو لە بازاڕەكانی دنیا و هەر كاتێك ئەو بەرهەمە لە بازاڕەكان داخوازی كەمتری لەسەر بێت و ئاستی بەرهەمەكەشی بەرز ببێتەوە، ئەوا نرخەكەی دادەبەزێت.


موتلو كایە: دەست بە گۆرانی گوتن دەكەمەوە\nK24 - ئامەد\nموتلو كایە، سێ ساڵ لەمەوبەر بەشداری لە پرۆگرامێكی كەناڵی فۆكسی توركی دا كرد و بە دەنگە خۆشەكەی توانی سەرنجی زۆر لە بینەرانی بەرنامەكە بۆخۆی رابكێشێ، بەڵام ئەمساڵ ھێرشكرایە سەر ماڵەكەیان و برینداركرا موتلو كایە، لەسەرەتایی رووداوەكە نەیدەتوانی قسە بكات، بەڵام ئێستا دەڵێت "بەردەوام دەبم لە تێكۆشان و رۆژێك دێت دەست بە گۆرانی گوتن دەكەمەوە".\nموتلو كایە، بە كوردستان24 گوت: "كاتێك برینداربووم چاوم كردەوە لە نەخۆشخانەم، نەمدەتوانی قسە بكەم و بڕۆم، بەڵام نەگریام گوتم نابێ دوژمنەكانم دڵخۆش بكەم، ئومێدم ھەیە ئەو رەوشە تێدەپەڕێت و دەست بە گۆرانی گوتن دەكەمەوە".\nئێستا چارەسەری سرووشتی بۆ موتلو كایە، دەكرێت و پزیشكەكەی دەڵێت: "رۆژی یەكەم كە ھاتە لامان نەیدەتوانی قسە بكات و بە پێ بڕوات، بەڵام ئێستا تەندروستی بەرەوباشی رۆیشتووە".\nموتلو كایەی 19 ساڵ كچە بەهرەمەندێكی باكووری كوردستانە و دوای بەشداریكردنی لە پرۆگرامێكی كەناڵی فۆكسی توركی بەهۆی دەنگە خۆشەكەیەوە بووە خاوەنی ناوبانگێكی زۆر. لەكاتی برینداربوونی زۆر ھونەرمەند و كەسیایەتیەكانی باكووری كوردستان سەردانی موتلو كایەیان كرد لەناویاندا ئەستێرەی بەناوبانگی توركی سپیل جان سەردانی موتلو كایە كرد و دڵتەنگی خۆی بەو رووداوە دەردەبڕی.\n06 به وێنه.. كۆنسێرتی هونه‌رمه‌ند عه‌دنان كه‌ریم له هه‌ولێر ببینه\n04 نۆیه‌مین فێستیڤاڵی فیلمی كوردیی به‌رلین به‌ڕێوه‌ده‌چێت


بۆ ئاشنابوون به سیستمی بولۆنیا وه‌فدێكی زانكۆی گه‌رمیان سه‌ردانی زانكوی گه‌شه‌پێدانی مرۆیی ده‌كه‌ن\nرۆژی چوارشه‌ممه ٢٧\_٢\_٢٠١٨ به‌رێز پرۆفیسۆر د. مه‌ریوان ئه‌حمه‌د ره‌شید سه‌رۆكی زانكۆی گه‌شه‌پێدانی مرۆیی به ئاماده‌بوونی ژماره‌یه‌ك له ئه‌ندامانی ئه‌نجومه‌نی زانكۆ، پێشوازیی كرد له وه‌فدێكی زانكۆی گه‌رمیان به سه‌روكایه‌تی به‌رێز د. يادگار عه‌لی محمود ياریده‌ده‌ری سه‌روكی زانكۆی گه‌رمیان كه به مه‌به‌ستی سود وه‌رگرتن و ئاشنابونی زیاتریان به پرۆسه‌ی بۆلۆنیا سه‌ردانی زانكوی گه‌شه‌پێدانی مرۆییان كردبوو.\nدواتر به ئاماده‌بونی هه‌ردوو یاریده‌ده‌ری سه‌رۆكی زانكۆ، پڕۆفیسۆر د.ئه‌نوه‌ر محمدفرج و پرۆفیسۆری یاریده‌ده‌ر د.هیوا ابوبكر و به‌رێوه‌به‌ری دڵنیایی جۆری د. صهیب ئامێدی، له سیمینارێكدا د. ئاسۆ، راگری كۆلێجی زانست و ته‌كنه‌لۆجیا ورده‌كاری پرۆسه‌ی بۆلۆنیای بۆ وه‌فدی میوان شی كرده‌وه.\nله كوتاییشدا وه‌فدی ناوبراو خۆشحاڵی خۆیان به ئاشنابونیان به پروسه‌كه نیشانداو ئاماژه‌یان به‌وه كرد له ئاینده‌یه‌كی نزیكدا زانكۆی گه‌رمیان ده‌ست به جێبه‌جێكردنی پرۆسه‌ی خوێندن به سیستمی بۆلونیا ده‌كات.


ڤاڵڤێردی: گریزمان بەرامبەر ئەتلەتیکۆ یاریی دەکات و دیمبیلی خەمباری کردین – تۆڕی میدیایی خەڵک\nڤاڵڤێردی: گریزمان بەرامبەر ئەتلەتیکۆ یاریی دەکات و دیمبیلی خەمباری کردین\n2019/11/30 - 11:00 PM\nخەڵک سپۆرت – بارسا تی ڤی\nئێرنێستۆ ڤاڵڤێردی ڕاهێنەری یانەی بەرشلۆنە، چاوپێکەوتنێک لەگەڵ کەناڵی بارسا ئەنجام دەدات و ئاماژە بە چەندین بابەتی گرنگی ڕۆژ دەدات، ئەمەش کوورتەیەکە لەچاوپێکەوتنەکە:\nلەبارەی پێکانی عوسمان دیمبیلیەوە چی دەڵێیت؟\nئەوەی بەسەر دیمبیلی هاتووە خەمباری کردوین، بەر لەوەی توشی پێکان بێت زۆر بەباشی مەشقەکانی ئەنجام دەدا، دڵنیاتان دەکەینەوە کە بە وریاییەوە ئاگاداری دەبین.\nهۆکاری پێکانەکانی چییە؟\nنازانم پێکانەکەی هەمان پێکانی ماسولکەیی پێشووە یان نا، بەڵام یەکەم جار نییە توشی پێکان دەبێت و چەند جارێک دووبارە بۆتەوە، ئێمە لەلایەن خۆمانەوە دەمانەوێت گرنگی زیاتری پێبدەین و زیاتر ئاگاداری دۆزی جەستەیی بین.\nمێسی و سوارێز هاوسەنگی و خۆگونجاندنیان بۆ گەڕاوەتەوە، ئەمە کاری کێیە؟\nمێسی و سوارێز ماوەیەکی زۆرە بەیەکەوە یاریی دەکەن، لەنێو یاریگادا کە هاوسەنگی بەدەست دەهێنن هەموو هەلێکیان بە گۆڵ کۆتایی دێت.\nگرنگ بوو بەرامبەر دۆرتمۆند سەرکەوتن بۆ قۆناغی (١٦)ی چامپیۆنز لیگ مسۆگەر بکەن؟\nبەڵێ، سات بەساتی یارییەکە لەکاتی خۆیدا ژیاین، ئامانجمان ئەوەبوو بەخێرایی سەرکەوتن مسۆگەر بکەین.\nلەڕووی دەرونیەوە بوژانەوە؟\nبێگومان، کەمێک لەڕووی دەرونیەوە بوژاینەوە، خۆشحاڵین کە توانیمان بە پلەی یەکەمی گروپە بەهێزەکەمان سەرکەوین، ئێمە پاڵێوراوی سەرەکی بووین و پێویست بوو ئەو ڕاستیە بسەلمێنین.\nگریزمان وردە وردە خۆی دەگونجێنێت…\nگریزمان لەنێو یاریگادا وزەیەکی زیاترمان پێدەدات، پێویستە لەوەش زیاترمان پێشکەش بکات و لەگەڵ مێسی وسوارێز باشتر خۆی بگونجێنێت، چونکە یاریزانێکی گەورەیە.\nپێتوایە لە داهاتوودا دووانەی مێسی و گریزمان سەرکەوتو دەبن؟\nئەوان دوو یاریزانی ناوازەن، یاریزانە گەورەکان زۆر بەباشی لەیەکتری تێدەگەن، بۆ مێسی و گریزمان پێموایە کاتی زیاتریان پێویستە.\nئومتیتی گەڕاوەتەوە سەر ئاستە بەرزەکەی، پێتوایە گەڕاوەتەوە؟\nبەڵێ، ئومتیتی یاریزانێکە لە ئاستی باڵادایە و خۆشحاڵین بەگەڕانەوەی، هیوادارین لەسەر هەمان ئاست بەردەوام بێت.\nگریزمان بەرامبەر ئەتلەتیکۆ یاریی دەکات؟\nگریزمان بۆ ڕووبەروبونەوەی ئەتلەتیکۆ مەدرید ئامادەیە، بەڵی بەشداری دەکات.\nبەرشلۆنە لە قەیرانەکان دەرباز بووە؟\nهەمیشە باس لەوە دەکەن گوایە ئێمە لە قەیرانداین و پاشان باس لە دەربازبوونمان دەکەن، ئەوە بابەتێکی زیندوو و بەردەوامە، بەڵام ئێمە ئامانجمان بردنەوەی سەرجەم ڕووبەڕوبونەوەکانە و هەست ناکەین لەو باردۆخانەدا بین، لە قورسترین کۆمەڵەی خولی یانە پاڵەوانەکان ململانێمان کرد، ماندوبووین و سەرکەوتین، ئەوەش بۆ ئێمە واتای سەرکەوتنی هەیە و دەریدەخات هەمیشە لەسەر ڕێگەی ڕاست بووین.\nئەنجامی کۆتایی تیروپشکی یورۆی ٢٠٢٠: کۆمەڵەی شەشەم سێ هەڵبژاردەی گەورە لەخۆدەگرێت !


سەیف ئەحمەد لە ئەبار\nمنداڵێك لە ئەنبار چارەسەری جەستەیی بۆ دەکرێت لە ناوه‌ندێكی نۆژه‌نكراوه بۆ ده‌ست و قاچی دەستکرد لە فەلوجە. [سەیف ئەحمەد/دیارونا]\nبەرپرسانی ناوخۆ وتیان لە پارێزگای ئەنبار چەندین ده‌زگای تایبەتمه‌ندی پزیشكی و چاره‌سه‌ر کراونەتەوە وەك بنکەی شێرپەنجە و ددان و بنکەی دروستکردن و دانانی قاچ و دەستی دەستکرد و چارەسەری سروشتی و چەند تاقیگە و یەکەی پزیشكیی نوێ لە نەخۆشخانەکاندا.\nکردنەوە و نۆژه‌نكردنه‌وه‌ی دەزگا پزیشكییه‌كان و دانانەوەی خزمەتگوزارییەکان دوای دەرکردنی رێخکراوی "دەوڵەتی ئیسلامی" (داعش) دەستیپێکرد، کە لە دوای خۆی وێرانەی جێهێشت و بنکەکانی تەندروستی و چارەسەریشی تیایدا بەرکەوتن.\nئەندامی ئەنجومەنی پارێزگای ئەنبار ئەمیرە عەدای بە دیارونای وت بەر لە هاتنی گروپەکە لە 2014، ئەم دەزگایانە خزمەتگوزاری زۆر باشیان بۆ دانیشتوانە ناوخۆییەکە دابیندەکرد.\nوتی بەڵام لەژێر کۆنترۆڵی داعشدا "قه‌زا و ناحیه‌كان بوونە شوێنی چالاکی تیرۆریستی، کە بووە هۆی وێرانبوونی ژێرخانەکەیان".\nپیاوان لە ناوه‌ندێكی دروستكردنی ده‌ست و قاچی دەستکرد لە فەلوجە چاوڕێن پیشەوەرێکی پزیشكی ببینن. [سەیف ئەحمەد/دیارونا]\nناوه‌ندی پزیشكی ئه‌خاء لە عامریەی سمود بەم دواییانە کرایەوە و جارێکی دیکە نەخۆش وەردەگرێت. [سەیف ئەحمەد/دیارونا]\nنەخۆشەکان ریزیان گرتووه لە دەرەوەی نۆرینگەیەکی ددان لە شارۆچکەی هیت لە پارێزگای ئەنبار دوای ئەوەی لە 2018 درووستکرایەوە، [سەیف ئەحمەد/دیارونا]\nوتی دوای ئەوەی هێزەکانی عێراق به‌تەواوی کۆنترۆڵی پارێزگاکەیان کرد، بنکە پزیشكییه‌كان و نۆرینگەکانی ددان لە رەمادی و فەلوجە و هیت درووستکرانەوە و ئێستاش "خزمەتگوزاری بۆ هاوڵاتیان دابیندەکەن".\nوتی: "ئەنبار کردنەوەی بنکەیەکی دروستکردن و دانانی قاچ و دەستی دەستکردی بەخۆوە بینیوە لە فەلوجە، کە وەك دەستکەوتێکی گرنگی وەزارەتی تەندروستی و بەڕێوبەرێتی تەندروستی ئەنبار ئەژماردەکرێت."\nبنکەکە قاچ و دەستی دەستکرد بۆ پیاوان و ژنان دروستدەکات لەگەڵ دابینکردنی کورسی کەمئەندامان و چارەسەری سروشتی.\nعەدای وتی: "زۆربەی شارەکانی ئەنبار پێویستیان بە خزمەتگوزاری زۆر و نەخۆشخانە و ناوه‌ندی پزیشكی هەیە."\nوتیسی خزمەتگوزاری زیاتر پێویستە چونکە زۆربەی ئه‌و جێگایانه‌ی دانیشتوانی ئەنباریان تێدا كۆبوونه‌ته‌وه، لە یەکترەوە دوورن و روونیشیکردەوە كه سەرباری ئەو مەودا دوورە لەنێوان دەزگاکانی خزمەتگوزاری تەندروستیدا، "شارەکانیش بەرفراوانتر دەبن و ژمارەی دانیشتوانیش هەموو ساڵێك لەزیادبووندایە".\nنۆژه‌نكردنه‌وه‌ی ناوه‌نده پزیشكییەکان\nئەندامی ئەنجومەنی پارێزگای ئەنبار محەمەد یاسین بە دیارونای وت: "حکومەت و دەزگا خزمەتگوزارییه‌كان زۆربەی بنکە پزیشكییه‌كان و ناوه‌نده تایبه‌تمه‌نده‌كانیان لە ئەنبار چاكکردۆتەوە."\nوتی له‌وانه ناوه‌ندی ئه‌شیعه‌گرتن لە نەخۆشخانەی رەمادی و بەشەکانی چارەسەری نەخۆشییە درێژخایەنەکان لە سەرانسەری ئەنبار لەگەڵ نۆرینگەی ددان و بنکەکانی چارەسەری نەخۆشی شێرپەنجە.\nیاسین وتی بەشی رۆژئاوای پارێزگاکە هێشتا پێویستی بە ناوه‌ندی پزیشكیی تایبه‌تمه‌ند هەیە، "بەتایبەتی بۆ قاچ و دەستی دەستکرد"، چونکە تەنیا یەك بنکە لە فەلوجە هەیە کە ئەو خزمەتگوزارییە دابیندەکات.\nوتیشی: "کاردەکەین بۆ گه‌یاندنی چاره‌سه‌ری پزیشكی به کەمپی ئاوارەکان لە ئەنبار و دابینکردنی هەموو خزمەتگوزارییە پزیشكییه پێویستیەکان."\nبەرپرسی راگەیاندنی بنکە تەندرووستییەکانی عامریەی سمود، نەدیم شوکر بە دیارونای وت: "هەوڵەکانی حکومەت لە پارێزگای ئەنبار سەرنجیان لەسەر چاکردنەوەی دەزگاکانی دروستکردنی قاچ و دەستی دەستکرد بووە لە فەلوجە."\nوتی بەڵام بنکەی دیکەی هاوشێوە پێویستن بۆئەوەی دڵنیایی هەبێت کە بنکەی زۆرتر لە خزمەتی ئەوانەدان کە قاچ و دەستیان لەدەستداوه لە ئەنجامی ئۆپەراسیۆنە سەربازی و تیرۆریستیەکاندا لە ئەنبار.\nوتیشی: "بنکەی دروستکردنی قاچ و دەستی دەستکرد لە فەلوجە ئامێری نوێ و مۆدێرنی تێدایه و تیمێکی شارەزا لە بەغداوە هاتووە راهێنان بە ستافی کارمەندەکانی دەکات."\nهه‌روه‌ها وتی هەندێك لە کارمەندەکان نێردراون بۆ ئەڵمانیا و وڵاتانی دیکە لە چەند مانگی رابردوودا بۆ راهێنان.\nخزمه‌تگوزاری پزیشكیی زیاتر پێویستە\nشوکر وتی: "ئه‌و بنکە تایبەتمه‌ندانه‌ی ئێستا له‌كاردان چەندین ناوه‌ندی پزیشكی و نۆرینگەی ددان لەخۆدەگرن کە کرابوونە نەخۆشخانەی فریاکەوتن لە شارۆچکەکانی فەلوجە و جولان."\nوتیشی: "ناوه‌ندی تاقیگەی مۆدرێن لە شارۆچکەی حەی عەسکەری سەر بە فەلوجەش نۆژه‌نكراوه‌ته‌وه."\nهه‌روه‌ها وتی: "بنکەکانی چارەسەری تەندروستیش لە عامریەی سمود چاکراونەتەوە و چارەسەری بەرچاو بۆ نەخۆشەکان دابیندەکەن."\nوتی بنکەکان لە کەمپی ئاوارەکان لە بەزبیز و حەبانییەش ژمارەیەکی زۆر نەخۆش سه‌ردانیان كردوون لە دواهه‌مین مانگی ساڵی رابردوودا.\nدانیشتوویه‌كی رەمادی، ئەحمەد تاهیر،44 ساڵ، وتی: "ئەنبار پێویستی بە بنکەی چارەسەرکردنی شێرپەنجە هەیە لەگەڵ ناوه‌ندی چاره‌سه‌ركردنی ئاڵووودەبووان بە ماددە هۆشبەرەکان."\nبە دیارونای وت: "هەرچەندە نەخۆشخانە و ناوه‌نده پزیشكییه‌كان خزمەتگوزارییه‌كی مامناوه‌ندی دابیندەکەن بەوەی لە توانایاندایە بەڵام هێشتا پێویستمان بەو ئاستە لە خزمەتگوزارییە کە لە وڵاتانی دیکەی دنیا دەبینرێت."\nوتیشی: "ئەنبار سێبەشی خاکی عێراقە و پێویستی بە نەخۆشخانەی مۆدێرنە، بەتایبەتی ئه‌و شارانه‌ی کەوتوونەتە رۆژئاوای پارێزگاکە."\nوتی هه‌روه‌ها نەخۆشخانەی چارەسەرکردنی شێرپەنجە پێویستە کە بتوانێت چارەسەری کیمیایی بۆ نەخۆش دابینبکات.\nدانیشتوویه‌كی شاری هیت، سالم محەمەد، 35 ساڵ، وتی: "ناوه‌ندی پزیشكی و نۆرینگەی زۆرمان هەن بەڵام ئێمە پێویستمان بە دەستپێکردنەوەی دروستکردنی نەخۆشخانەی نوێی هیت هەیە چونکە کاری دروستکردنی لە 2014 ەوە تا ئێستا راوەستاوە."


کاربەدەستان دەڵێن جێنیفەر ئێرن تالبۆت توانیبووی لە ڕۆژی چوارشەممە خاڵی پشکنینی پەنابەران لە فڕۆکەخانەکە دەربازبێت بەبێ ئەوەی ئاماژە بەوە بکات کوڕێکی ساوای پێیە، بەڵام پاشان لە دەرگای چوونە ژوورەوە بۆ ناو فڕۆکەکە ئاشکرا بوو.\nکاربەدەستانی فڕۆکەخانە دەڵێن تالبۆتی خەڵکی ئۆهایۆ نەیتوانیوە هیچ پاسەپۆرتێک، بیلیتی فڕۆکە یان بەڵگەنامەیەکی حکومی ئەو منداڵە بخاتە ڕوو.\nڕۆژی پێنجشەممە بە کەلەپچە و جلی پرتەقاڵی زیندانەوە تالبۆتی تەمەن 43 ساڵان خرایە بەردەم میدیاکان لە مانیلا.ئەو سەری داخستبوو و دەگریا. کاتێک پەیامنێران داوایان لێکرد قسە بکات ئەو تەنها سەری بادا.\nتالبۆت هەوڵی دابوو بچێتە نێو گەشتی دێلتا لەگەڵ منداڵەکە بۆ وڵاتە یەکگرتووەکانی ئەمەریکا.\nکاربەدەستێکی پەنابەران گرفتن مدینا بە ڕێگای تەلەفۆن بە ئاژانسی ئستۆشیەیتدی ڕاگەیاندووە " بە ڕاستی ئەو بە مەبەست ئەو منداڵەی شاردبۆوە."\nپاش دۆزینەوەی منداڵەکە کاربەدەستانی هێڵە ئاسمانییەکە بانگی کاربەدەستانی پەنابەرانیان کردبوو و ئەوان تالبۆتیان دەستگیر کرد. پاشانیش ڕادەستی بیرۆی نیشتمانی لێکۆڵێنەوە کرا و منداڵەکەش دراوەتە دەست کاربەدەستانی حکومەت بۆ چاودێری کردن.\nکاربەدەستان دەڵێن تالبۆت نوسراوێکی خستۆتە ڕوو گوایە لەلایەن دایکی منداڵەکە ماریسەر دولاپ ڕێگەی بردنی منداڵەکەی پێ دراوە بۆ ئەمەریکا بەڵام لەلایەن دایکەکەوە مۆر نەکراوە.\nکاربەدەستان دەشڵێن هیچ شتێکی فەرمی حکومەتی پێ نەبووە بۆ منداڵەکە بۆیە بەمەش ئەو تاوانبارە بە قاچاخچێتی کردن بە مرۆڤەوە. جگە لەمە ئەو تاوانباریشە بە توندوتیژی کردن بەرامبەر بە منداڵەکەش.\nکاربەدەستانی باڵیۆزخانەی ئەمەریکا ئاگادار کراونەتەوە و بە کاربەدەستانی فلپینیان گوتووە تالبۆت هیچ ڕابردوویەکی تاوانکاری لە ئەمەریکا نییە.\nکاربەدەستی لێکۆڵینەوە مانوێل دیمانۆ دەڵێت دۆلاپی دایکی مندالەکەی لە شاری داڤۆی باشوری وڵاتەکە داوە بە تالبۆت. ئەو دەشڵێت لێکۆلەران هەوڵ دەدەن ئەوە بزانن چۆن ئەم منداڵەی لەو شارەوە دەرکردووە کە پێویستی بە ڕەزامەندی شارەوانی هەبووە. دایک و باوکی منداڵەکەش بە پێی یاسای پاراستنی منداڵ تۆمەتبار کراون بەڵام دەستگیر نەکراون. دایکی منداڵەکە لە کاتی وتووێژەکاندا گوتویەتی ئەو منداڵەکەی داوە بۆ ئەوەی کەسێک بەخێوی بکات و هیچ ئاماژەیەکیش نییە کە منداڵەکەی فرۆشتبێت.


له ئاكامی پێنج ته‌قینه‌وه‌ی كه‌ركوك به لایه‌نی كه‌مه‌وه 17 كه‌س ده‌كوژرێن\nده‌سه‌ڵاتداران له باكوری عێراق ده‌ڵێن پێنج هێرشی ته‌قینه‌وه‌ی جودا ئه‌مڕۆ سێشه‌ممه له شاری كه‌ركوك ڕوویداوه و بۆته هۆی كوشتنی به لایه‌نی كه‌مه‌وه 17 كه‌س.\nئه‌م ته‌قینه‌وه یه‌ك له دوای یه‌كانه، زۆربه‌یان ئامانجه‌كه‌یان هێزی پۆلیس بووه و له ئاكامیشدا ژماره‌یه‌كی زۆر له خه‌ڵك بریندار بوون و چه‌ند ئه‌فسه‌رێكی پۆلیسیش گیانیان له ده‌ستداوه.\nته‌قینه‌وه‌كانی ئه‌مڕۆ سێشه‌ممه‌ش له ڕۆژێك پاش ڕاگه‌یاندنی دیاریكردنی شێخ ئه‌بو حه‌مزه ئه‌لموهاجر وه‌ك ڕێبه‌ری نوێی ئه‌لقاعیده له عێراق هات دوای ئه‌وه‌ی هه‌فته‌ی ڕابردوو له ئاكامی هیرشێكی ئاسمانی ئه‌مریكی‌دا، ئه‌بو مه‌سعه‌ب ئه‌لزه‌رقاوی كوژرا.\nحكومه‌تی عێراقیش ڕایگه‌یاندووه به نیازن ڕۆژی چوارشه‌ممه ده‌ست به ئۆپه‌راسیۆنێكی هێزی ئاسایش بكه‌ن كه تیایدا 40 هه‌زار سه‌ربازی ئه‌مریكی و عێراق به‌شداری ده‌كه‌ن و به ناو پایته‌خت‌دا دابه‌ش ده‌كرێن. به نیازیشن هاتوچۆ له ناو پایته‌خت‌دا قه‌ده‌غه بكه‌ن.\nله به‌غداش، ڕه‌ئوف عه‌بدولره‌حمانی دادوه‌ری دادگایی كردنه‌كه‌ی سه‌دام حوسه‌ینی سه‌رۆكی پێشووی عێراق گوتی ڕۆژی سێشه‌ممه دوا ده‌رفه‌تی دانراوه كه تیمی به‌رگری شایه‌تی بده‌ن. به‌ڵام ده‌سته‌ی لێكۆڵه‌ره‌وان له هه‌فته‌ی داهاتوودا ووته‌كانی خۆیان پێشكه‌ش ده‌كه‌ن و تیمی پارێزه‌رانی سه‌دام و ده‌ستوپێوه‌نده‌كه‌شی دوا به‌یاننامه‌یان له مانگی حه‌وت‌دا پێشكه‌ش ده‌که‌ن.\nجێی باسه، سه‌دام حوسه‌ین و كاربه‌ده‌ستانی پێشووی ڕژێمه‌كه‌ی تاوانبار كراون به‌وه‌ی تاوانی دژ به مرۆڤایه‌تیان له ساڵی 1982 دا ئه‌نجامداوه دوای ئه‌وه‌ی هه‌وڵی كوشتنی سه‌دام ئه‌نجام درابوو له شارۆچكه‌ی دوجێل.


ئەنجومەنی ئاسایشی نێودەوڵەتی سەرکۆنەی هەوڵی تیرۆرکردنی مستەفا کازمی، سەرۆکوەزیرانی عێراق کرد و داوای سزادانی بکەرانی ئەو هێرشە دەکات.\nئەندامانی ئەنجومەنەکە لە ڕاگەیەنراوێکدا (8ی تشرینی دووەمی 2021) خۆشحاڵی خۆیان بۆ سەلامەتی و بێزیانی مستەفا کازمی دەربڕیوە و پشتگیری خۆیان بۆ "سەربەخۆیی، سەروەری، یەکێتی، پاراستنی خاکەکەی و پرۆسەی دیموکراتی لە عێراق" دووپاتکردووەتەوە.\nهەروەها پشتیوانی خۆیان بۆ عێراق دەربڕیوە لە ڕووبەڕووبوونەوەى تیرۆر بە هەموو جۆرەکانییەوە کە مەترسییە بۆسەر ئاشتی و سەقامگیری نێودەوڵەتی.\nڕاگەیەنراوەکە جەختی لە "پێویستی لێپێچینەوەی بکەرانی ئەو کارە تیرۆرستییە کردووە و هەروەها ڕێکخەران و پارەدارانی و پشتگیریکارانیشیان" و داوا دەکات "هەموو ئەوانە بدرێنە دادگا."\nڕوونیشیکردووەتەوە کە "هەر کارێکی تیرۆرستی کارێکی تاوانکارییە و بێ بیانووە، بەبێ گوێدانە هۆکار و شوێن و کاتی ڕوودانی."\nزانیاریی زیاتر: ڕۆیتەرز دەڵێت تاران ئاگاداری پلانی كوشتنی كازمی بووە\nوەزیرێک: ئەنجومەنی وەزیران لە بەرژەوەندی خوێندکاران بڕیار دەدات\n2021.11.23 - 14:52\nڕاگەیەنراوێک لە ئەنجومەنی ئاسایشی نێودەوڵەتییەوە لەبارەی عێراق\n2021.11.15 - 21:48\nئاسایشی هەولێر ئەو کەسەی دەستگیرکرد کە هاوڕێکەی بە چەقۆ کوشت\n2021.11.21 - 13:40\nئاسایشی سلێمانی دەستگیرکردنی بکوژی بێستون سابیری ڕاگەیاند\n2021.11.21 - 12:24\nڕاگەیەنراوێک لە ئاسایشی سلێمانییەوە لەبارەی دەستبەسەرداگرتنی ئۆتۆمبێلی بێسەرەتا\n2021.11.12 - 20:06\nکتێبێک لە پێشانگای نێودەوڵەتی سلێمانی قەدەغەکرا\n2021.11.20 - 11:05


ئەندامانی کۆنگرێسی ئەمەریکا سکاڵایان لە بەڕێوبەرایەتیەکەی سەرۆکی ئەمەریکا دانۆڵد ترامپ کرد لەسەر ئەوەی زانیاری تەواویان ناداتێ سەبارەت بە گرژییەکان لەگەڵ ئێراندا، هەندێک لە کۆمارییەکانیش دەڵێن هیچ شتێکیان پێ نەوتراوە و ناوترێت.\nپەیوەندییەکانی نێوان ئەمەریکا و ئێران گرژییەکی زۆری تێکەوتووە لەو کاتەوەی مانگی ڕابردوو سەرۆک ترامپ بڕیاریدا هەناردەی نەوتی ئێران ڕابگرێت و بوونی سەربازیی ئەمەریکا لە کەنداودا زیاتر بکات وەکو وەڵامدانەوەیەک بۆ هێرشەکانی ئێران.\nئەندامانی کۆنگرێسی ئەمەریکا بە هەندێک لە هاوڕێکانی سەرۆک ترامپیشەوە لە کۆمارییەکان، وتیان دەیانەوێت زانیاری نهێنیان پێ بوترێت سەبارەت بەم هەڕەشانەی ئێران و ئەو بڕیارانەی بەڕێوبەرایەتییەکە دەیدات. بەڕێوبەرایەتیەکەی پێشوو هەموو زانیارییەکانی سەبارەت بە ئاسایشی نیشتیمانی وڵاتەکە بە کۆنگرێس دەوت.\nهەندێک لە ئەندامانی دیموکراتەکان لە کۆنگرێس دەڵێن گونجاو دەبوو ئەگەر کۆبوونەوەمان لەگەڵ بەرپرسانی باڵای بەڕێوبەرایەتییەکەدا بکردایە.\nلەلایەکی دیکەوە سەرۆک ترامپ ڕاپۆرتێکی ڕۆژنامەی نیویۆرک تایمزی ڕەت کردەوە کە گوایە بەرپرسانی ئەمەریکا بیر لە پلانێکی سەربازیی دەکەنەوە بۆ ناردنی نزیکەی 120 هەزار سەرباز بۆ ڕۆژهەڵاتی ناوەڕاست بەمەبەستی ڕووبەڕووبوونەوەی هەر هێرشێک لەلایەن ئێرانەوە.\nسیناتۆری کۆمارییەکان لیندسی گراهام لەبەردەم ئەنجومەنی سیناتدا بە ڕۆژنامەنووسانی وت " پێم وایە هەموومان لە تاریکیداین." وتیشی هیوادارم ڕەوشەکە بە ئەندامانی کۆنگرێس بوترێت.\nسەرۆکی ئەنجومەنی نوێنەرانی ئەمەریکا نانسی پیلۆسی کە سەر بە حیزبی دیموکراتەکانە داوای بەیاننامەیەکی کرد بۆ ئەندامانی کۆنگرێس بەڵام یاریدەدەرێک وتی بەڕێوبەرایەتیەکەی سەرۆک ترامپ هێشتا بەوە ڕازی نەبووە.\nسیناتۆری باڵای دیموکراتەکان بۆب مێنیندێزی ئەندام لە لیژنەی پەیوەندییەکانی دەرەوەی ئەنجومەنی سیناتدا وتی " ئەگەر ئێران بەرپرس بێت لە هێرشەکانی سەر هێزەکانمان لە سەرتاسەری ناوچەکەدا ئەوا بێگومان پێویستە لەسەرمان بەشێوەیەکی گونجاو و بەڕێگەیەک وەڵام بدەینەوە کە چیتر ڕێگە بە هێرشی دیکە نەدەین."


پۆلیتیکۆ: کۆماری ئیسلامی پیلانی کووشتنی باڵوێزی ئەمریکا لە ئافریقای باشووری داڕشتووە\nپۆلیتیکۆ: کۆماری ئیسلامی پیلانی کووشتنی باڵوێزی ئەمریکا لە ئافریقای باشووری داڕشتووە\nگۆڤارێکی ئەمریکایی وتی: دەسەڵاتدارانی دەوڵەتی ئەمریکا بە پێی ڕاپۆڕتی ئیتلاعاتییەکانییان وتوویانە کە کۆماری ئیسلامی پیلانی بۆ کووشتنی "لانا مارکس" باڵوێزی ئەمریکا لە ئافریقای باشوور داڕشتووە.\nبە پێی نووسراوی ڕاپۆڕتی پۆلیتیکۆ ئەو پیلانەی کۆماری ئیسلامی بۆ تۆڵەسەندنەوەی کووشتنی "قاسم سولەیمانی" داڕشتراوە و بە پێی وتەی ئەو دەسەڵاتدارە ئەمریکییە باڵوێزخانەی کۆماری ئیسلامی لە پرتۆریا لەو پیلانەدا دەستی بووە.\nگۆڤاری پۆلیتیکۆ جەختی لەوە کرد کە پیلانی کۆماری ئیسلامی بۆ کووشتنی باڵوێزی ئەمریکا لە ئافریقای باشوور دەتوانێ کاردانەوەیەکی تووندی لەلایەن ئەمریکاوە بێت و تڕامپ ئێستا بەهۆی ڕیکابەری هەڵبژاردن دەکەوێتە گووشارەوە بۆ زیان گەیاندن بە کۆماری ئیسلامی.\n+شایانی باسە ڕێکخراوە ئەمنیەتییەکانی ئەمریکا ڕایانگەیاندووە کە لانا ماڕکس تەنیا یەکێکە لەو کەسانەی کە تاران بۆ پیلانی تۆڵە دەیهەوێت ترۆری بکات؛ لە هەمانکاتدا کۆمەڵگای ئەمنیەتی ئەمریکا هۆکاری ئامانج بوونی لانا ماڕکسی بەتەواوەتی بۆ ڕوون نییە، کەسێک کە کەمترین پەیوەندییەکانی بە بابەتی ئێرانەوە هەیە.\nقاسمی سولەیمانی، فەرماندەی هێزی قودسی سوپای پاسدارانی کۆماری ئیسلامی لە ڕۆژی هەینی ١٣ی بەفرانباری ١٣٩٨ی هەتاوی لەلایەن فڕۆکەبێ‌فڕۆکەوانەکانی ویلایەتە یەکگرتووەکانی ئەمریکاوە کووژرا.


ڤیدیۆ.. د دوو بوویەرێن هاتن و چوونێ دا پێنج کەس بڕینداربوون\nڤیدیۆ.. د بوویەرەکا ئاگربەربوونێ دا ٣٠ خیڤەتێن ئاوارەیان ل ڕۆژئاڤایێ کوردستانێ شەوتین\nزەرەرێن کێمخەوی و درەنگ نڤستنێ بۆ لەشی\nڕۆژنامەیا ئەلعەرەب ڕاگەهاند، تورکیا بابەتێ قەڕان دگەل حکومەتا هەرێمێ ڤەکریە، هەیا کو هەرێم ژ ڕوویێ هەوالگیریێ ڤە و دیارکرنا جهێ پارتیا کارکەرێن کوردستانێ هەڤکاریا وان بکەن.\nئەڤرۆ ئەینیێ ڕۆژنامەیا ئەلعەرەب ژ زارێ چەند ژێدەران بەلاڤکر، "بەریا کو تورکیا دەست ب ئۆپەراسیۆنا پەنجا پلنگی ل دژی پەکەکێ ل دەڤەرێن چیایێن هەرێما کوردستانێ بکەت، چەند ئالیێن سیاسیێن هەرێما کوردستانێ هەڤکاریا هەوالگیری پێشکەشی تورکیا کرینە".\nدیارکریە ژی، ئەنقەرێ داخوازەک پێشکەشی حکومەتا هەرێما کوردستانێ کریە کو ژ ڕوویێ ئابوریڤە دێ هەڤکاریا وان کەن، د هەمبەر دا هەرێم زانیاریان لسەر جهێ پەکەکێ ب وان بدەن.\nهەروەسا گوتیە، "ژێدەرێ مە لسەر بەرسڤا داویێ یا دەستهەلادارێن هەرێمێ بۆ تورکیا یێ پشتڕاست نینە، لێ ژێدەری زانیە، کو بەریا تورکیا دەست ب ئۆپەراسیۆنا پەنجێ پلنگی بکەت بابەتێ قەڕان دگەل هەرێما کوردستانێ ساخکریەڤە".\nبەحسا وێ یەکێ ژی کریە، کو ئەردۆغان دخوازیت مفایی ژ ڤێ دەرفەتێ ببینیت کو عێراق و هەرێما کوردستانێ ژبەر کێمبوونا بهایێ نەفتێ تێکەفتینە.\nئەڤە ژی پشتی وێ یەکێ دهێت، ل ڕۆژا ١٧ێ مەها هەزیرانا دەربازبوویی تورکیا ئۆپەراسیۆنا پەنجا پلنگی بۆ سەر چەند دەڤەرێن هەرێمێ دەستپێکر و هەیا نها ژی ب ئەسمانی و پەژایی هێرشێ دکەتە سەر دەڤەر و هند گوندێن هەرێمێ.


سەرۆکی ئێران حەسەن ڕۆحانی هۆشداری دژ بە ڕێبازی توندی دژی وڵاتەکەی لەلایەن سەرۆک ترامپ دەدات\nچەند کاربەدەستێکی ئەمەریکایی دەڵێن بەڕێوەبەرایەتی ترامپ دەستیکردووە بە هێرشێکی گوتارو و پەیوەندی ئینتەرنێتی بە مەبەستی زیادکردنی فشارەکان بۆ سەر ئێران تا کۆتایی بە بەرنامەی ناوکی و پشتیوانی لە گروپە چەکدارەکان بهێنێت.\nزیاتر لە شەش کاربەدەستی ئێستاو پێشوو گوتویانە ئەم هەڵمەتەی، کە لەلایەن وەزیری دەرەوە مایک پەمپەیۆ و ڕاوێژکاری ئاسایشی نیشتمانی جان بۆڵتنەوە بەڕێوەدەچێت، بەمەبەستی ئەوەیە کە شانبەشانی فشارە ئابورییەکانی سەرۆک ترامپ کار بکاتە سەر ئێران. ئەم هەڵمەتەش لە مانگی پێنجەوە توند بووە کە ئەمەریکا لە سەودا ناوکییەکە کشایەوە.\nکاربەدەستەکانی ئێستاو پێشوو دەڵێن ئەم هەڵمەتە ڕابەرانی ئێرانی بە شێوەیەکی توند وێنا دەکات هاوکاتی ئەوەی کە زانیاری لە قەبارەی خۆی گەورەتر یان دژ بە ڕاگەیاندنە فەرمییەکانی دیکەن لەوانە بەرپرسانی بەڕێوەبەرایەتییەکانی پێشوو بەکاردەهێنن.\nکۆشکی سپی ئامادەنەبوو لەسەر ئەم هەڵمەتە لێدوان بدات. وەزارەتی دەرەوەش هیچ وردەکارییەکی نەدا و هیچ زانیاری لەسەر ڕۆڵی پەمپەیۆ لەم هەڵمەتەدا نەداوە.\nکاربەدەستێکی باڵای ئێران ئەو هەڵمەتەی ڕەت کردەوەو گوتی ، وڵاتە یەکگرتووەکانی ئەمەریکا لە کاتی شۆڕشی ئیسلامی 1979 وە هەوڵی داوە و سەرکەوتوو نەبووە لە بنکۆڵکردنی حکومەت. ئەو بە مەرجێک ئەم قسانەی کردووە کە ناوی ئاشکرا نەکرێت. کاربەدەستەکە گوتویەتی " هەوڵەکانیان جارێکی تر سەرناگرێت".\nبەڵام لە ڕۆژی یەکشەممە ئاژانسی نیمچە فەرمی ئێرانی ئیسنا ڕایگەیاند سەرۆکی ئێران حەسەن ڕۆحانی هۆشداری داوە بە سەرۆک ترامپ لە دژی هەوڵی بەدەستهێنانی ڕێبازی توندی دژ بە تاران. ئەو هۆشداری داوە " ئەمەریکا پێویستە بزانێت شەڕی دژ بە ئێران دەبێتە دایکی هەمو شەڕەکان".\nهەروەها گوتویشیە " کاکی ترامپ یاری بە کلکی شێر مەکە، ئەمە تەنها پەشیمانی بەدوای خۆی دا دەهێنێت".


ئایا قەڵەوی پەیوەندی بەخێرا خواردنەوە هەیە؟\n14/01/2020 381 جار خوێندراوه‌ته‌وه\nتوێژینەوە نوێكان دەریان خستووە، كە خواردن بە خاوی مەترسی تووش بوون بە قەڵەوی كەم دەكاتەوە.\nتوێژەرەوان لە زانكۆیەك لەژاپۆن توێژینەوەیەكان لەسەر ٥٩،٧١٧١ كەس كرد، كە نەخۆشی شەكرەی جۆری ٢ هەبوو.\nتوێژەرەوان پرسیاریان لێكردن، كە ئایا خاو دەخۆن یان مامناوەند یاخود خێرا؟\nپزیشك دەرون لێسلی هێینبێرگ دەڵێت: دەركەوت ئەوانەی خاو نان دەخۆن كەمتر مەترسی قەلەوین لەسەر بووە، ئەوانەی مامناوەند بوون تۆزێك زیاتر مەترسیان لەسەر بووە، بەڵام ئەوانەی خێرا بوون ئەوا مەترسیان زۆر زیاتر بوو.\nپەیوەندی خێرا خواردن زیاد بوونی كێش چییە؟\nدكتۆر لیسلی دەشڵێت: كاتێك ئێمە دەخۆین، ئاماژەكانی برسێتی لەگەدەوە دەچن بۆ مێشك، مێشك پێوستی بە ٢٠ خولەك هەیە بۆ ئەوەی ویستی خواردنی نەمێنێت.\nئەوەشی وت: ئەگەر خێرا خۆریت ئەوا زیاتر دەخۆیت لەماوەی ٢٠ خولەكدا لە كەسێك، كە خاو خواردن دەخوات، ئەو كاتەی نیشانەی برسێتییەكە دادەمرێتەوە ئەوا كات درەنگی كردووە و زیادە ڕۆیی كردووە لە لەخواردندا و هەست بە نائارامی دەكەیت.\nدكتۆر لیسلی ئەوەش دەڵێت: خەڵك دەبێت زیاتر لە ٢٠ خولەكی پێ بچێت بۆ خواردنی ژەمێك، بەتایبەت ٣٠ خولەك، بۆ ئەوەی ڕێگە بدەیت بە مێشك بە گەدە بگاتەوە.


شه‌ڕی توند له کۆبانی بۆ ئه‌مڕۆ سێشه‌ممه‌ش به‌رده‌وام بووه و هێزه‌کانی یه‌په‌گه و یه‌په‌ژه به پاڵپشـتی هێزی پـێشـمه‌رگه و فڕۆکه جه‌نگیـیه‌کانی هاوپه‌یمانان توانیویانه چه‌ند شوێنێـکی دیکه‌ی شاره‌که له داعش پاکبکه‌نه‌وه.\nزارا مسـتۆ به‌رپـرسی ئۆفیسی کۆبانی ماڵپه‌ڕی وڵاتی بۆ به‌شی کوردی ده‌نگی ئه‌مه‌ریکای ڕاگه‌یاند له‌و شه‌ڕانه‌ی سێشه‌ممه 9 چه‌کداری داعش کوژراون.\nهاوکات فڕۆکه‌کانی هاوپه‌یمانانیش شوێنه‌کانی چه‌کدارانی داعشیان له به‌رزایـیه‌کانی مشـته‌نور و کانی عه‌ره‌بان و مگته‌له بۆردومان کردووه. هێزه‌که‌ی پـێشـمه‌رگه‌ش به چه‌که قورسه‌کانی له شوێنه‌کانی داعشیان داوه له باشوری ڕۆژئاوای کۆبانی له گوندی عه‌لبه‌لور و مناز و کێڵگه‌ی داوود.\nله لایه‌کی دیکه‌وه هێزه کوردیـیه‌کان توانیویانه شـکست به هێرشێـکی چه‌کدارانی داعش بهێنن که کردبوویانه سه‌ر چوارگۆشه‌ی ئاسایشی. ده‌ڵێت زۆربه‌ی کوژراوه‌کان که‌سانی بیانین و ته‌نها بۆ خۆکوشتن ڕه‌وانه‌ی کۆبانیـیان کردوون.\nپاشان گوتی شه‌ڕ له ڕۆژهه‌ڵات و باشوری کۆبانی له نزیک مشته‌نور و قوتابخانه‌ی ڕه‌ش به‌رده‌وامه.


لێدوانی بەکارھێنەر:95.159.64.249 - ویکیپیدیا، ئینسایکڵۆپیدیای ئازاد\nبەخێرھاتی بۆ ویکیپیدیا 95.159.64.249!\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەرۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لە سەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٢٤٬٦٠٠ وتار و ١٠٠ بەشداربووی چالاکی ھەیە.\nتکایە پەڕەی ویکیپیدیا:شێواز بە باشی بخوێنەوە. تکایە ئاگاداربە کە مافی نووسینەکانی ویکیپدیا پارێزراو نییە و پەڕەکان بە بێ زانیاری و سەرچاوە مەنووسە. و نووسینی زانیارییەکان دەربارەی خۆت تەنها لە پەڕەی بەکارهێنەری تایبەت بە خۆتەوە ئەتوانی بنووسی، ئەگەر هونەرمەندی یاخود ناوداری تکایە هیچ وتارێک دەربارەی خۆت مەنووسە چاوەڕێکە تا خەڵکی تر لەسەرت بنووسن. لەگەڵ ڕێز\nتکایە هەر پرسیارێکت هەیە ئاڕاستەی بکە لە پەڕەی لێدوانی من قسەی بەکارھێنەر:Barham.\nوەرگیراو لە «https://ckb.wikipedia.org/w/index.php?title=لێدوانی_بەکارھێنەر:95.159.64.249&oldid=282700»


به‌ڤیدیۆ.. نامۆ و مازیار كلیپێكى دوێتیان بڵاو كرده‌وه\nهه‌تا لایه‌نه‌کان یه‌ک نه‌گرن و نه‌بنه ناوکێک ده‌وڵه‌تێکی کوردی به‌رهه‌م نایه‌ت\nئه‌وانه‌ی که له سه‌رنه‌که‌وتنیان له ژیاندا و خراپیی ژیانیان و ته‌نانه‌ت له چاره‌نووسیشیان گله‌یی ده‌که‌ن، ئه‌وانه‌ن که هه‌میشه لەده‌ره‌وه‌ی خۆیاندا بۆ هۆکار ده‌گه‌ڕێن و له گه‌ڕانیشیاندا جیهانێکی خراپ و دڵڕه‌ق ده‌دۆزنه‌وه. چه‌ند مرۆڤ گله‌یی زیاتر له‌م چاره‌نووسه بکات، هێنده زیاتر له ناسینه‌وه‌ی یاساکانی چاره‌نووس دوور ده‌که‌وێته‌وه. چاره‌نووس چه‌مکێکی ئایینی نییه، به‌ڵکوو ده‌روونناسییه. چاره‌نووسیش وه‌ک هه‌ر دیارده و یارییه‌کی تر خاوه‌نی یاسایه، یاسای تایبه‌تی خۆی. هه‌موومان به ڕۆژ و شه‌ودا تێده‌په‌ڕین، هه‌ندێک له ئێمه خاوه‌نی ده‌یان هه‌زار شه‌و و ڕۆژ بووه له ژیانیدا، که‌چی له هه‌موو شه‌و و ڕۆژه‌کانیدا هه‌مان دیارده و هه‌مان هه‌ڵه دووباره ده‌کاته‌وه و دواجاریش گله‌یی له ژیان و له چاره‌نووس و له به‌ختی خۆی ده‌کات، یاخود پێی وایه، که ژیان غه‌دری بەرامبەر ده‌کات. مرۆڤ پێویسته شه‌و و خه‌وی شه‌وان وه‌ک شانسێکی نوێ ته‌ماشا بکات، بۆ ده‌ستپێکردنێکی نوێ له ڕۆژی ئاینده‌دا، چونکه مرۆڤ هه‌موو ڕۆژێک شانسێکی نوێی هه‌یه، که به‌شێوه‌یه‌کی تر ده‌ست پێ بکات، به شێوه‌یه‌کی تر بیر بکاته‌وه، بڕیار بدات، پرۆژه‌یه‌ک ڕابگرێت، درێژه به پرۆژه‌یه‌ک بدات ...هتد. هه‌ڵه‌ی گه‌وره‌ی به‌شێکی گه‌وره‌ی مرۆڤ له جیهاندا بریتییه له‌وه‌ی، که ده‌ڵێ، مرۆڤ یه‌ک جار ده‌ژی. ئه‌مه گه‌وره‌تریین هه‌ڵه‌یه، که مرۆڤ له ژیاندا بیکات، چونکه مرۆڤ هه‌موو ڕۆژێک ده‌ژی، به ده‌یان هه‌زار ڕۆژ له ده‌یان ساڵدا، لێ مرۆڤ ته‌نیا یه‌ک جار له ژیانێکدا ده‌مرێت.\nبیهێنه به‌رده‌می خۆت، که تۆ یاریزانێکی بۆکسێنیت، یاسای یارییه‌که‌ت وه‌هایه که تۆ لەنێوان چوار بۆ دوازده خولدا شانسی ئه‌وه‌ت هه‌یه بیبه‌یته‌وه، به‌ڵام ئه‌گه‌ر هاتوو هه‌ر له خولی یه‌که‌مدا پێت وابوو ده‌دۆڕێیت، ئه‌وا یان ناگه‌یته خولی دووه‌م یان دره‌نگترینی له خولی چواره‌مدا دۆڕاویت. لێره‌دا ته‌نیا و ته‌نیا بیرکردنه‌وه‌ی خۆت بڕیار له‌سه‌ر چاره‌نووسی یارییه‌که‌ت ده‌دات و که‌سی تر نا. بیهێنه به‌رده‌می خۆت که تۆ یاریزانێکی تۆپی پێیت و له‌گه‌ڵ ده یاریزانی تردا پێکه‌وه دژ به تیپێکی تر یاری ده‌که‌ن. له خولی یه‌که‌مدا دوو گۆڵتان لێ ده‌کرێت لێ له خولی دووه‌مدا چ شوێن ده‌گۆڕن و چ شانسێکی تریشتان هه‌یه بۆ یه‌کسانکردنه‌وه یاخود بۆ بردنه‌وه. لێره‌دا نه‌ک به ته‌نیا تۆ، به‌ڵکوو بیرکردنه‌وه‌ی هه‌مووتان پێکه‌وه بڕیار له‌سه‌ر چاره‌نووسی یارییه‌که‌تان ده‌دات، بڕیار له‌سه‌ر بردنه‌وه و دۆڕاندنی یارییه‌که‌تان ده‌دات.\nبۆچی من لێره‌دا قسه له‌سه‌ر یاساکانی چاره‌نووس ده‌که‌م و ده‌یبه‌ستمه‌وه به یه‌کگرتنی نێوان پارته سیاسییه‌کانی کورده‌وه؟ وه‌ڵام، چونکه کورد بەگشتی هه‌مووی به‌رپرسه له چاره‌نووسی خۆی وه‌ک نه‌ته‌وه. ئه‌گه‌ر سیاسییه، ئه‌گه‌ر کرێکاره، فه‌رمانبه‌ره، نووسه‌ره، ڕۆشنبیره، سه‌رکرده‌یه، نوێنه‌ره، ڕاوێژکاره .....هتد. چاره‌نووس به بیرکردنه‌وه کار ده‌کات، چاره‌نووسی نه‌ته‌وه‌یه‌کیش وا له ده‌ستی یه‌ک به یه‌کی ئه‌ندامه‌کانیدا. هه‌روه‌کوو چۆن ئه‌گه‌ر هاتوو چه‌ند یاریزانێکی تیپێکی تۆپی پێ، باش یاری نه‌که‌ن و باش بیر نه‌که‌وه و پۆزه‌تیڤ نه‌بن بەرامبەر به بردنه‌وه‌یان، ئه‌وا چه‌ندەی تیپێکی به‌هێزیش بن، هه‌ر ده‌دۆڕێن. ئه‌م ڕاستییه تیپی نه‌ته‌وه‌یی ئه‌ڵمانیا چه‌ندین جار له جامی ئه‌وروپا و جامی جیهانییدا دووباره‌ی کردووەته‌وه. بیرکردنه‌وه‌ی نێگه‌تیڤی سه‌ربازه‌کانی گه‌وره‌ترین سوپا به گه‌وره‌ترین و چه‌ک و به به‌هێزترین چه‌که‌وه، ده‌توانێت سوپاکه بەرامبەر به گرۆیه‌کی چه‌کدار بشکێنێت. بیرکردنه‌وه‌ی نێگه‌تیڤی نه‌ته‌وه‌یه‌ک بەرامبەر به ئاینده‌یان، ئازادییان، سه‌ربه‌خۆبوون و ڕزگاربوونیان له ده‌ستی دوژمنی داگیرکار، ده‌توانێت بۆ هه‌تاهه‌تایه ژێرده‌ستیان بکات. دوژمنانی کورد ئاگاداری ئه‌م یاسایه‌ن، بۆیه به‌ده‌ر له هێرشی سه‌ربازی و ئاسمانی، چه‌ندین هێرشی ده‌روونییش ده‌که‌نه سه‌ر کورد، له ڕێگای بڵاوکردنه‌وه‌ی بیروبۆچوونی وه‌ک، کورد نه‌ته‌وه‌یه‌کی گه‌مژه‌یه، بێ ئه‌قڵه، زانایان تێدا هه‌ڵناکه‌وێت، زیره‌ک نین، خۆخۆرن، ناتوانن خۆیان ڕێک بخه‌ن، ناتوانن ببنه خاوه‌نی ده‌وڵه‌ت، چونکه نازانن ده‌وڵه‌ت چییه و چۆن ده‌برێت به ڕێگاوه. هه‌مان کاتیش دوژمنان به‌رده‌وام چه‌ند یاریزانێکی تیپه‌که به لاڕێدا ده‌به‌ن، به‌وه‌ی که هه‌ر ده‌دۆڕێن، ئیدی بۆچی خۆیان ماندوو بکه‌ن، به‌م شێوه‌یه ئه‌گه‌ر بێتو چه‌ند یاریزانێکی تریش خۆیان ماندوو بکه‌ن، لێ دواجار هه‌ر ده‌دۆڕێن، چونکه ئه‌وانیش به‌ر هێرشی بیرکردنه‌وه‌ی نێگه‌تیڤی یاریزانه‌کانی تر ده‌که‌ون، که ده‌ستبه‌رداری ئه‌وه بوون، که هه‌وڵ بده‌ن بۆ بردنه‌وه. یاریی تۆپانێ به ته‌نها یارییه‌ک نییه، به‌ڵکوو فێنۆمێنێکی ده‌روونییشه.\nگه‌ردوون خاوه‌نی چاوگه‌یه‌که، خاوه‌نی ناوکێکه که زانستی فیزیک ناوی ده‌نێت ماتریکس، ئه‌وه‌ی جیاوازی ده‌کاته نێوان ئایین و زانسته‌وه لێره‌دا ئه‌وه‌یه، که زانست ده‌زانێت چۆن ئه‌م چاوگه‌یه کار ده‌کات و چۆنیش ته‌واوی بوونه‌وه‌ره‌کانی گه‌ردوون له‌گه‌ڵ ئه‌م چاوگه‌یه‌دا له په‌یوه‌ندییدان، به‌ڵام ئایین نه‌خێر، چونکه ئایین یاسا چ بۆ قسه‌کردن له‌سه‌ر خودا داده‌نێت و چ یاساش بۆ په‌یڕه‌وکردنی ئایینه‌که داده‌نێت، به‌م شێوه‌یه ژیان هێنده‌ی پڕ ده‌بێت له گرفت، هێنده نیوه نابێت له خۆشبه‌ختی. ماتریکس گه‌وره‌ترین چاوگه‌ی ئه‌نه‌رگیی گه‌ردوونه که چ په‌یوه‌ندیداره له‌گه‌ڵ ته‌واوی گه‌ردووندا و چ ته‌واوی ئه‌تۆمه‌کانی گه‌ردوونیش په‌یوه‌ندیداره له‌گه‌ڵ ئه‌ودا. له‌ناو گه‌ردووندا چه‌ندین بوونی تر هه‌یه له پلانێت و ئه‌ستێره‌کانه‌وه بیگره هه‌تاوه‌کوو به‌کتریایه‌ک که ئه‌وانیش خاوه‌نی چه‌قن، خاوه‌نی چاوگه و خاوه‌نی ناوکێکن. بوونه‌کان بوونی خۆیان له‌سه‌ر ئه‌م ناوکه بنیات ده‌نێن. بۆ نموونه هه‌موو ئه‌تۆمێک خاوه‌نی چاوگێکن که پێکهاتووه له نۆیترۆن و پرۆتۆن. ئه‌م دوو پارتیکڵه یه‌کگرتوون و به‌ردی بناغه‌ی پێکهێنانی ئه‌تۆمه‌که‌ن، لەده‌ره‌وه‌ی ئه‌ماندا ئێلێکترۆنه‌کان هه‌یه، که توێکڵی یه‌که‌م و دووه‌می ده‌ره‌وه‌ی ناوک به‌رهه‌م دێنن. هه‌ندێک ئه‌تۆم خاوه‌نی یه‌ک توێکڵن و خاوه‌نی یه‌ک ئێلێکترۆنن وه‌ک هایدرۆجین و هه‌ندێکی تریش خاوه‌نی زیاترن، بۆ نموونه وه‌ک ناترۆجین، که خاوه‌نی دوو توێکڵ و حه‌وت ئێلێکترۆنه. ده‌مه‌وێت بڵێم، که هه‌میشه چه‌ق یه‌کبوونه و ئه‌وه‌ی لەده‌ره‌وه‌ی چه‌قدایه به‌رهه‌م و لێکه‌وته‌وه‌ی چه‌قه. ئه‌م تیۆرییه بگوێزه‌ره‌وه بۆ بزووتنه‌وه کۆمه‌ڵایه‌تی و سیاسییه‌کان ئه‌وسا ده‌بینیت که درککردن به‌م یه‌کبوونه ته‌نها له ڕێگای ئاگاییه‌وه ده‌بێت. ده‌مه‌وێت بڵێم، هه‌تاوه‌کوو یه‌کبوونێک بوونی نه‌بێت، ئه‌وا لێبوونه‌وه‌یه‌ک له‌دایک نابێت. ڕه‌وانتر بڵێم، هه‌تا لایه‌نه‌کان یه‌ک نه‌گرن و نه‌بنه چاوگه‌یه‌ک، ئه‌وا حکوومه‌تێک به‌رهه‌م نایه‌ت. هه‌تا لایه‌نه‌کان یه‌ک نه‌گرن و نه‌بنه ناوکێک ده‌وڵه‌تێکی کوردی به‌رهه‌م نایه‌ت. یه‌کبوون لێره‌دا ته‌نها پرۆسه فیزیکییه‌که نییه به‌ڵکوو ڕۆحییه‌که‌شه. واته هه‌موو ئه‌ندامانی لایه‌نه‌کان، پێویسته خاوه‌نی بیرکردنه‌وه‌ی یه‌کبوون بن، هه‌تاوه‌کوو چاوگه‌یه‌کی ئه‌نه‌رگی له یه‌کبوونێک به‌رهه‌م بێت، به‌بێ ئه‌م بیرکردنه‌وه‌یه یه‌کبوونێک ئه‌گه‌ر ڕووش بدات، ئه‌وا ته‌نیا یه‌کبوونێکی فیزیکییه و بێ ئه‌نه‌رگییه. ئه‌وه‌ی گۆڕان و جووڵه دروست ده‌کات ئه‌نه‌رگییه. بۆ نموونه تۆ ده‌توانیت له کۆمه‌ڵێک پارچه، ئۆتۆمۆبیلێک دروست بکه‌یت، لێ به‌بێ ئه‌نه‌رگی (ئیدی به‌نزین بێت، گاز بێت، دیزڵ بێت یان کاره‌با) ناتوانیت بیجووڵێنیت، ناتوانێت بتگوێزێته‌وه له شوێنێکه‌وه بۆ شوێنێکی تر.\nچاوگ هه‌میشه خاوه‌نی ئه‌نه‌رگییه که ڕووناکیی ده‌به‌خشێته‌وه. ڕووناکیی گڵۆپێک به‌رهه‌می ئه‌نه‌رگییه نه‌ک له خۆیه‌وه په‌یدا بێت، ڕووناکیی مۆمێکیش هه‌مان شێوه. واته ئه‌وه‌ی لەده‌ره‌وه ده‌بینرێت به‌رهه‌می ناوه‌وه‌یه، ئه‌وه‌ی لەسه‌ره‌وه ده‌بینرێت هه‌مان شێوه به‌رهه‌می خواره‌وه‌یه. کوردستانییبوونی پارتێک، به‌رهه‌می ناوه‌وه‌ی پارته‌که‌یه، پێچه‌وانه‌که‌شی هه‌مان شته. ئه‌وه‌ی له ڕووی ده‌ره‌وه‌ی پارته‌کاندا ده‌بینرێت، لێکه‌وتنه‌وه‌ی ناوه‌وه‌ی پارته‌کانه. باوه‌ڕبوون به ڕزگاری و سه‌ربه‌خۆیی به‌رهه‌می ناوه‌وه‌یه. واته هه‌موو تاکێک له خودی خۆیدا یان ئه‌وه‌تا باوه‌ڕی به ئازادی و سه‌ربه‌خۆیی هه‌یه، یان ئه‌وه‌تا باوه‌ڕی وایه هه‌تا دونیا دونیا‌یه کورد ژێرده‌ست و دیل و داگیرکراو ده‌بێت. کۆی ئه‌م تاکانه وه‌ک کۆی کۆمه‌ڵێک ئه‌تۆم له یه‌کتری نزیک ده‌بنه‌وه و ده‌بنه هۆی لێکه‌وتنه‌وه‌ی چاوگه‌یه‌کی نادیار، که دواجار لێکه‌وتنه‌وه‌یان بۆ ده‌ره‌وه ده‌بێته هۆی لێکه‌وتنه‌وه‌ی باوه‌ڕێک به ڕزگارنه‌بوون و ژێرده‌سته‌ییه‌کی هه‌تاهه‌تایی. لێ خۆشبه‌ختانه ڕیفراندۆم بووه هۆی خستنه‌وه‌ی ناوکێکی تر که لێکه‌وتنه‌وه‌یه‌کی پۆزه‌تیڤانه‌تری بۆ سه‌ر ئازادیی کورد هه‌یه، ئه‌ویش خستنه‌وه‌ی کێڵگه‌یه‌کی تری ئه‌نه‌رگییه، که ڕۆڵی دژه ڕه‌وتێک ده‌بینێت، ئه‌م کێڵگه‌ی ئه‌نه‌رگییه، ئه‌م چاوگه‌ی ئه‌نه‌رگییه، به‌شێکی گه‌وره‌ی باشووری کوردستانی داگیر کردووه، که دواجار ڕووناکیی لێ ده‌که‌وێته‌وه، ده‌وڵه‌تێکی سه‌ربه‌خۆی لێ ده‌که‌وێته‌وه، که کورد لەسایه‌یدا بۆ هه‌تاهه‌تایه به‌خته‌وه‌ر بژی.\nلێ له کوێ ڕووناکی هه‌بوو له‌وێ تاریکییش هه‌یه. ڕووناکی وه‌ک تیشکێکی سپی که پێویستی به هیچ ڕه‌نگێکی تر نییه که ویستی نییه هیچ ڕه‌نگێکی تری هه‌بێت، چونکه خاوه‌نی هه‌موو ڕه‌نگه‌کانه. لێ ئه‌م ڕه‌نگه سپییه نادیاره، ته‌ماشای په‌لکەزێڕینه بکه که له هه‌ناوی ڕه‌نگی سپییدا سه‌رهه‌ڵده‌دات، لێ که‌س ڕه‌نگه سپییه‌که نابینێت. یه‌کبوون هه‌میشه چه‌قه، ناوکه و چاوگه‌یه، له هه‌ناوی ئه‌م ئه‌نه‌رگییه‌دا هه‌موو ڕه‌نگه‌کان ده‌بنه چه‌پکێک، لێ له‌گه‌ڵ ئه‌وه‌شدا ڕووناکی به‌بێ تاریکی نابێت. تاریک وه‌ک ڕه‌ش. ڕه‌ش چونکه ڕه‌نگێکی ناته‌واوه، پێویستی به هه‌موو ڕه‌نگه‌کانی تر هه‌یه، هه‌تاوه‌کوو ببێته خاوه‌ن ڕه‌نگ، هه‌ر بۆیه ڕه‌ش نه‌ک له‌گه‌ڵ هه‌موو ڕه‌نگه‌کانی تردا تێکه‌ڵ ده‌بێت، به‌ڵکوو هه‌موو ڕه‌نگه‌کانی تر هه‌ڵده‌مژێت.\nله ڕێککه‌وتی 02.03.2019 دا کاک ئازاد جوندیانی، دوو دیداری تێلێڤیزیۆنی له‌گه‌ڵ هه‌ردوو که‌ناڵی (کوردستان 24) و (ڕووداو)دا ساز کرد. بۆ خودی خۆم، کاک ئازاد جوندیانی به هه‌ستی نووکی سه‌ری په‌نجه قسه‌ی ده‌کرد، نه‌باده دڵی که‌سێک بشکێنێت، لێ به‌ڵێ به‌شێکی زۆری هاووڵاتییان به خڕەبه‌ردی گه‌وره و گرانه‌وه که‌وتنه سه‌ر دڵی کاک ئازاد. هۆکاری ئه‌مه‌ش بریتییه له تێنه‌گه‌یشتن له ژیان و له سروشت، بریتییه له نزمیی ئاستی هۆشیاریی تاک و کۆ. لائۆتسه گه‌وره فیلۆسۆفی چینی، پێنج هه‌زار ساڵ پێش ئێستا گوتوویه‌تی، ئه‌و به‌هه‌شته‌ی که ده‌گه‌یه‌نرێت، به‌هه‌شتێکی هه‌تاهه‌تایی نییه. ئه‌و ناوه‌ی ناو ده‌نرێت، ناوێکی هه‌تا‌هه‌تایی نییه. لائۆتسه لێره‌دا مه‌به‌ستی له گۆڕانه که هیچ شتێک بۆ هه‌تاهه‌تایی نییه. له کوێدا بوونێک له سروشتدا کاری نه‌ما، له‌وێدا گۆڕان دروست ده‌بێت. له کوێدا بوونێک له سروشتدا جووڵه‌ی نه‌ما، له‌وێدا ئه‌و بوونه ڕۆ ده‌چێت. له بزووتنه‌وه‌ی سیاسیی و کۆمه‌ڵایه‌تییدا به‌شێوه‌یه‌کی دی پراکتیزه ده‌کرێت، واته مرۆڤه بەئاگاکان ناهێڵن ڕۆ بچن و له جووڵه بکه‌ون، به‌ڵکوو پراکتیزه‌ی بازدانێک له جووڵه‌دا ده‌که‌ن و له جووڵه‌دا ده‌مێننه‌وه. له وتاری هێزی ڕاکێشاندا، که هه‌فته‌ی ڕابردوو له (باس)دا بڵاو کرایه‌وه، تیشکم خسته سه‌ر تیۆریی هێزی ڕاکێشان له ڕوانگه‌ی نیوتن و ئاینشتاینه‌وه. دیاره تیۆرییه‌که‌ی نیوتن، تیۆرییه‌کی ده‌رچوو بوو که ده‌ست لێدانی قه‌ده‌غه بوو، چونکه وه‌ک ڕاستییه‌کی ڕه‌وان و ده‌رچوو ناوی ده‌رکردبوو، لێ کاتێک ئاینشتاین هات، تیۆرییه‌که‌ی ڕێژه‌یی کرد و لەبەرامبەریدا تیۆریی ڕێله‌تیڤیتێتی قووت کرده‌وه. چۆن له گه‌ردووندا کێڵگه‌یه‌کی ئه‌لێکترۆنیی ماگنێتیی هه‌یه له ئه‌نه‌رگی، ئاوهاش له بزووتنه‌وه‌ی کۆمه‌ڵایه‌تییدا کڵێگه‌یه‌کی گه‌وره‌ی ئه‌لێکترۆنیی ماگنێتی له ئه‌نه‌رگیدا هه‌یه. خێزانێک خاوه‌نی کڵێگه‌یه‌کی خۆیه‌تی، قوتابخانه‌یه‌ک خاوه‌نی کێڵگه‌ی خۆیه‌تی، ئینستیتووتێک، پارتێک ته‌نانه‌ت خودی شار و گوندێکیش، وڵاتێک هه‌مان شێوه خاوه‌نی کێڵگه‌ی خۆیه‌تی. کۆی زه‌وی بەگشتی خاوه‌نی کێڵگه‌یه‌کی خۆیه‌تی، که به ئاورایه‌کی تایبه‌ت و گه‌وره داپۆشراوه بۆ پاراستنی له گه‌ردووندا.\nمام جه‌لال له‌ناو یه‌کێتیی نیشتمانیی کوردستاندا ڕۆڵی چه‌قێکی له‌ناو ئه‌م کێڵگه‌ی ئه‌نه‌رگییه‌دا هه‌بوو که ته‌واوی ئه‌ندامانی یه‌کێتی به ده‌وریدا ده‌سووڕانه‌وه. نه‌ک مه‌رگی مام جه‌لال، به‌ڵکوو نه‌خۆشکه‌وتنی بووه هۆی ئه‌وه‌ی که ئه‌م ئه‌نه‌رگییه چیدی قه‌واره‌ی نه‌مێنێت و به‌هۆیه‌وه چه‌ندیین ئه‌ندام له جووڵه که‌وتن و وه‌ستان. وه‌ستانیان واتای له‌ناوچوونیان بوو، مه‌رگی مام جه‌لال ته‌واوی ئه‌و ئه‌ندامانه‌ی له‌گه‌ڵ خۆیدا برد، که به هۆی نه‌خۆشکه‌وتنیه‌وه و دواجار به‌هۆی مردنیه‌وه له جووڵه که‌وتن و ڕاوه‌ستان. مه‌رگی مام جه‌لال له‌ناوچوونی قه‌واره‌یه‌کی گه‌وره‌ی ئه‌نه‌رگی بوو، له‌ناوچوونی ئه‌م ئه‌نه‌رگییه، بووه هۆی ئه‌وه‌ی که چوونه‌وه‌یه‌کی کێڵگه‌ی ئه‌نه‌رگی ناو یه‌کێتییدا هێور بێته‌وه، وه‌ک شه‌به‌که‌یه‌کی ڕانه‌کێشراو، ئه‌مه‌ش بووه هۆی ئه‌وه‌ی که چیدی قه‌واره‌یه‌کی گه‌وره‌ی ئه‌نه‌رگی نه‌بێت که بتوانێت کێڵگه‌ی ئه‌نه‌رگیی یه‌کێتی بچه‌مێنێته‌وه و ئه‌ندامانی به ده‌وری خۆیدا بسووڕێنێت.\nبه‌ڵام بزووتنه‌وه کۆمه‌ڵایه‌تییه‌کان به‌رده‌وام له هه‌وڵی دروستکردنی قه‌واره‌ی گه‌وره‌ی ئه‌نه‌رگییدان، که به‌هۆیه‌وه بازدانی جووڵه‌کانی لێ ده‌که‌وێته‌وه، ئه‌مه‌ش ده‌بێته هۆی ئه‌وه‌ی که ئه‌وانه‌ی به نه‌خۆشکه‌وتنی مام جه‌لال و به مه‌رگیشی له جووڵه نه‌که‌وتن، به‌ر ئه‌م بازدانه بکه‌ون و درێژه به جووڵانیان بده‌ن. لێره‌دا ئه‌م بازدانه به‌ده‌ر له یاسا سروشتییه‌کانی خاوه‌نی نرخاندنێکی تری کۆمه‌ڵایه‌تییشه، که به‌ده‌ر له ڕووناکیی ده‌که‌وێته به‌ر تاریکییشه‌وه، لێ هه‌مان کات به فیلته‌ره سیاسی و کۆمه‌ڵایه‌تییه‌کانیشدا تێده‌په‌ڕێت. بۆ خودی خۆم، کاک ئازاد جوندیانی هه‌ر وه‌ک جاران جوانه، جه‌نگاوه‌ری ڕووناکییه، که هێشتا پیاده‌ڕه‌وی بزووتنه‌وه‌ی ڕزگاریخوازیی کورده، هێشتا کوردستانییه و تێکۆشانی بۆ ڕزگاری و جیابوونه‌وه‌یه له ئێراق. کاک ئازاد له کوردستانه نه‌ک له ئێراق، ئه‌مه‌ش به‌پێچه‌وانه‌ی زۆرینه‌ی ئه‌و ئه‌ندامانه‌ی یه‌کێتییه‌وه، که هێنده‌ی له به‌غدان هێنده له هه‌ولێر نین. واته کاک ئازاد له به‌ره‌ی کورددایه نه‌ک له به‌ره‌ی به‌غداددا. ئه‌مه‌ش کاک ئازاد له جووڵه‌دا ده‌هێڵێته‌وه، به‌بێ گوێپێدانه ئه‌وه‌ی چ چه‌قێک چ ناوکێکی ئه‌نه‌رگی بووه‌ته هۆی چه‌ماندنه‌وه‌ی کێڵگه‌یه‌کی ئه‌نه‌رگیی، که جووڵه‌ی زیاتر ده‌دات به کاک ئازاد.\nدواجار ئه‌وه‌ی هه‌نووکه له هه‌موو شت زیاتر پێویسته، بریتییه له هه‌بوونی چه‌قێکی قه‌واره گه‌وره، ناوکێکی گه‌وره له ئه‌نه‌رگی، که بتوانێت کڵێگه‌ی ئه‌نه‌رگیی کۆمه‌ڵایه‌تیی بچه‌مێنێته‌وه و جووڵه‌یه‌کی گه‌وره و خێرای نه‌ته‌وه‌یی دروست بکات، که بیرکردنه‌وه له سه‌ربه‌خۆیی به‌رهه‌می ناوه‌وه‌ی ئه‌م ئه‌نه‌رگییه بێت. ئه‌وه‌ی هه‌یه حکوومه‌تی هه‌رێمه، هیچ شتێکی ترمان نییه، به‌ڵام ئه‌مه واتای ئه‌وه نییه، که ته‌نها ئه‌مه‌مان هه‌بێت، به‌ڵکوو ده‌توانین گه‌شه به‌م بوونه بده‌ین و ببین به خاوه‌نی ده‌وڵه‌تێکی سه‌ربه‌خۆ، بۆ ئه‌م کاره‌ش له‌پێش هه‌موو شتێکه‌وه، پێویستیمان به پراکتیزه‌کردنی یاساکانی چاره‌نووسه، پێویستمان به بیرکردنه‌وه‌ی پۆزه‌تیڤه، پێویستمان به باوه‌ڕه به ئاینده‌یه‌کی باشتر، به ژیانێکی باشتر. له‌و کاته‌دا، که کورد ده‌ستبه‌رداری باوه‌ڕنه‌بوون به خۆی ده‌بێت، په‌سه‌ندێتیی به خۆی ده‌دات به هه‌موو باشه و خراپه‌یه‌کی خۆیه‌وه، له‌و کاته‌دا دوودڵی له‌ناو ده‌چێت. هه‌میشه دوژمنان بوون، که کوردیان خه‌تابار کردووه هه‌میشه هه‌وڵیان داوه که کورد له نیشتمانه‌که‌ی خۆیدا ده‌رپه‌ڕێنن، هه‌روه‌کوو چۆن خودا ئاده‌م و حه‌وای له نیشتمانی خۆیاندا ده‌رکرد. کورد گوێڕایه‌ڵی دوژمنانی نه‌بووه و نییه، هۆکاره‌که‌شی هه‌ر دوژمنان خۆیانن، چونکه کورد ده‌یه‌وێت ئازاد بێت، لێ ئه‌م داوای ئازادییه بۆ دوژمنان سه‌ره‌ڕۆییه، هه‌ر بۆیه ده‌یانه‌وێت کورد سزا بده‌ن. لێ دواجار هه‌رچ شتێک ڕوو بدات، ئه‌وه ئۆباڵه‌که‌ی هه‌ر له ئه‌ستۆی دوژمناندایه، چونکه ئه‌وان هۆکاری که‌وتنه‌وه‌ی هه‌موو کاره‌ساتێکن، چونکه له ڕێگای ئه‌م کاره‌ساتانه‌وه ده‌یانه‌وێت ڕێگری له ئازادیی کورد بگرن.\nئیمڕۆ که ئه‌م تێکسته ده‌نووسم، حه‌وتی سێیه، پشووم هه‌یه و له ماڵه‌وه‌م. له حه‌وتی سێی ساڵی 1991دا من ته‌مه‌نم بیست و یه‌ک ساڵ بوو، به‌شداربوویه‌کی ڕاپه‌ڕین بووم. ڕاپه‌ڕین ئیمڕۆ بۆ من ته‌نها ڕاپه‌ڕینێک نه‌بوو، به‌ڵکوو کاره‌ساتیش بوو، که ئۆباڵه‌که‌ی له ئه‌ستۆی دوژمناندا بوو. له ڕاپه‌ڕیندا ته‌نها کوردستانمان ڕزگار نه‌کرد، به‌ڵکوو کۆمه‌ڵێک کاره‌ساتیشمان خسته‌وه، چونکه ئازادییمان ده‌ویست. من گه‌نجێکی خوێنگه‌رم بووم، خه‌ونم به ده‌وڵه‌تێکی کوردییه‌وه ده‌بینی، من ده‌وڵه‌تێکی کوردییم ده‌ویست، ئێستاش به تێپه‌ڕبوونی ده‌یان ساڵ به‌سه‌ر ئه‌م یاده‌دا، من هه‌ر ده‌وڵه‌تێکی کوردییم ده‌وێت، پرسیار لێره‌دا ئه‌وه‌یه، که تۆ چیت ده‌وێت؟


بڕوانامەی ئۆتۆکاد بەخشرایە چەند خوێندکارێک – زانکۆی پۆلیتەکنیکی سلێمانی\nئەمڕۆ چوارشەممە 23/5/2018 لە کۆلێجی تەکنیکی ئەندازیاری مەراسیمی بەخشینی بڕوانامەی دەرچوون (certification of complition) لە خوولی (AutoCad) ئۆتۆکاد بەخشرایە خوێندکارە بەشداربووەکان.\nبە چاودێری بەڕێز پرۆفیسۆری یاریدەدەر دکتۆر ئالان فەریدون علی امین سه‌رۆكی زانكۆو بە سەرپەرشتی بەڕێز مامۆستا محەمەد عبدالله حسێن یاریدەدەری ڕاگری کۆلێجی ئەندازیاری مەراسیمی بەخشینی بڕوانامەی دەرچوون ئەنجامدرا.\nخوولەکە لەلایەن خوێندکاری خۆبەخش ئومێد جلالەوە ئەنجامدرا، کە خوێندکاری قۆناغی دووەمی ئەندازیاری میکانیکە و خاوەن بڕوانامەی تایبەتی (U.D.I.M.E) لە ئۆتۆکاد، ئەم خوولە بۆ ماوەی 10 ڕۆژ بەردەوام بوو لە کۆلێجی تەکنیکی ئەندازیاری و تیایدا چەند خوێندکارێک سوودمەند بوون.\nدەرچووانی خولەکە دەتوانن بە شێوەیەکی پرۆفیشناڵانە وێنە و دیزاینی ئەو شێوە ئەندازەییانە بکەن کە دێتە ڕێگەیان، هەروەها دەرچوان دەتوانن لە کەرتی تایبەت و گشتییدا هەلی کاریان دەست بکەوێت لە پاش بەدەستهێنانی ئەم بڕوانامەیە.\nهەروەها ڕاگرایەتی کۆلێجی تەکنیکی ئەندازیاری مژدەی ئەوەیان دا بە خوێندکاران کە ئەم خوولە و هاوشێوەکانی بەردەوامی دەبێت بۆ ساڵانی ئایندەش.


لە یاری نێوان پێشمەرگەی سلێمانی و دەربەندیخان 10هاندەر برینداربوون - هيوای کۆرد\nHome هەواڵ کوردستانی لە یاری نێوان پێشمەرگەی سلێمانی و دەربەندیخان 10هاندەر برینداربوون\nلە یاری نێوان پێشمەرگەی سلێمانی و دەربەندیخان 10هاندەر برینداربوون\non: نیسان 09, 2019 In: کوردستانی, هەواڵ, وەرزش\nپاش کۆتاییهاتنی یاریی نێوان پێشمەرگەی سلێمانی و دەربەندیخان، لە پێکهەڵپژانی نێوان پۆلیسی چالاکە مەدەنییەکان و هاندەرانی دەربەندیخاندا، زیاتر لە ١٠ کەس برینداربوون.\nعادل محەمەد سەرپەرشتیاری یانەی دەربەندیخان له‌لێدوانێکیدا بۆ میدیاکان راگەیاند، ١١ کەس لە بەریندارەکانیان گەیەنراونەتە نەخۆشخانە.\nئاماژەی بەوەشکرد، بریندارەکان لە هاندەران و ئەندامانی یانەکەن.\nرووداوەکەش کاتێک روویداوە لە نێوان ناوبژیوان و چەند یاریزانێکی یانەی دەربەندیخاندا روویداوە، دوای ئەوەی هێزەکانی پاراستنی یاریگاکە ناوبژیوانەکە دەهێننە دەرەوە، پێکهەڵپژان لە نێوان هێزەکان و هاندەرانی دەربەندیخاندا روویداوە.\nبریندارەکانیش زۆربەیان بەهۆی بەکارهێنانی گازی فرمێسکڕێژەوە بووە لەلایەن هێزەکانی پاراستنی یاریگاکەوە.\nیارییەکە لە یاریگای ئاشتی لە شاری سلێمانی ئەنجامدراوە، لە چوارچێوەی یارییەکانی هەفتەی ٢٢ی خولی تۆپی پێی یانە نایابەکانی کوردستان و یارییەکەش بە گۆڵێکی بێبەرامبەر لە بەرژەوەندی یانەی پێشمەرگەی سلێمانی کۆتاییهات.\nلە ئێستادا یانەی پێشمەرگەی سلێمانی یارییەکانی خۆی لە یاریگای ئاشتی ئەنجامدەدات.\nTags: دەربەندیخانسلێمانینەخۆشخانەهاندەرانیاریگای ئاشتی\nئه‌كه‌په داواى دووباره كردنه‌وه‌ى هه‌ڵبژاردنى شاره‌وانى ئیسته‌نبوڵ ده‌كات\nوه‌زاره‌تی پێشمه‌رگه له‌سه‌ر پله‌به‌رزكردنه‌وه رونكردنه‌وه ده‌دات


سوننه و شیعه‌كانی عێراق له سه‌ر به‌رده‌وامبوونی وتووێژه‌كانی ئاشتی نێوانیان ڕێـكده‌كه‌ون\nشـانزه ڕێبه‌ری ڕكابه‌ری گروپه‌كانی سوننه و شیعه له عێراق ڕازیبوون ده‌ستبكه‌نه‌وه به گفتوگۆكانی ئاشتبوونه‌وه و كار بۆ ئاشـتیـیه‌كی به‌رده‌وام بكه‌ن.\nعێراقیـیه‌كان چوار ڕۆژ به نهێنی له فینله‌ندا گفتوگۆیان له‌گه‌ڵ ئه‌و دیبلۆماتانه‌دا كردووه كه یارمه‌تیـیان له به‌رقه‌راركردنی ئاشتی له ئێرله‌ندای باكور و ئه‌فریقای باشور داوه. دیبلۆماتانی نه‌ته‌وه یه‌كگرتووه‌كان و سه‌رۆكی پـێشـووی فینله‌ندا مارتی ئاتیساری كۆبوونه‌وه‌كانیان ڕێـكخسـتبوو.\nبه‌شـداربووانی كۆبوونه‌وه‌كان له به‌یانـنامه‌یه‌كدا ڕایانگه‌یاند كه‌وا كاربه‌ده‌سـتانی عێراقی ڕازیبوون ده‌ستـبكه‌نه‌وه به گفتوگۆكان سه‌باره‌ت به به‌شـداربوون له ده‌سه‌ڵات و وازهێنان له توندوتیژی وه‌ك ڕێـگایه‌ك بۆ چاره‌سه‌ركردنی جیاوازی سـیاسـیـیان.\nهه‌روه‌ها نوێنه‌ره‌كان گوتیان ئه‌وان كار بۆ كۆتایـیهێنان به ده‌ستـتێوه‌ردانی نێونه‌ته‌وه‌یی و ناوچه‌یی له كاروباره‌كانی عێراق ده‌كه‌ن. گوتیشـیان ئه‌و كرده‌وه له‌شـكریـیانه‌ی له‌لایه‌ن هێزه‌كانی بیانیـیه‌وه ئه‌نجام ده‌درێت مافه‌كانی مرۆڤی عێراقی پـێشـێـل ده‌كات، وه ده‌بێت ڕابگیرێت.\nحكومه‌تی عێراقی تا ئێسـتا هیچ لـێدوانێـكی سه‌باره‌ت به‌م كۆبوونه‌وانه‌ی فینله‌ندا نه‌داوه.\nیاسادانه‌ری ئێرله‌ندای باكور جێفری دۆناڵدسۆن ده‌ڵێت ڕێـكـكه‌وتنه‌كه له هه‌مان ئه‌و ڕێـكـكه‌وتنه ده‌چێت كه توانی پاش زیاتر له 30 سـاڵی توندوتیژی نێوان پـرۆتسـتانت و كاثۆلیك ئاشتی له ئێرله‌ندای باكور به‌رقه‌رار بكات.


ژیری دەستکرد – بڵۆگی لائق\nشیوعیەت یان سۆشیالیزم چیە ئەگەر تەکنۆلۆجیا نەبێت؟\nPosted on تشرینی دووه‌م 19, 2020 ئه‌یلول 13, 2021 by Layik\nنوسەری “مرۆڤەخودا” – هۆمۆ دیوس – ئەڵێ هۆکاری ئەوەی مەهدیەکەی سودان سەرکەوتو نەبوو وەک کارل مارکس، تەبیعی ئەو ناوی نورسی نازانێ، من ئەڵێم کەسێکی وەک سەعیدی نورسیش، ئەوەیە کەوا کارل مارکس و جەماعەت زیاتر دیراسەی تەکنۆلۆجیای سەردەمیان کردبوو.\nیەکەم جارە ئەبیستم نوسەرێک بڵێ شیوعیەت یان ئەوەی لە هەڵەبجە کردبویان بە جڕوجانەوەر لێمان “کۆمۆنیزم” هیچ نیە ڕەنگدانەوەی تەکنۆلۆجیای سەردەم نەبێت. کە وردیش ئەبینەوە بێ ئەوەی پێویست بە بەڵگەی زیاتر بکات ئەبینین ڕاستەکات، شیوعیەت چیە ئەگەر تەکنۆلۆجیا نەبێ بۆ دابەشکردنی “ئامرازەکانی بەرهەم هێنان”؟ کە بنەمای سۆشیالیزم و کۆمۆنیزمی مارکس و ئەنگلسە. یان شیوعیەت چیە “کارەبای ڕەئیسی” نەبێت؟ ئەگەر وەزارەتی تەندروستی بۆ هەموان نەبێت؟ واتە ئەگەر کات بگەڕێتەوە بۆ سەردەمی یۆنانیە کۆنەکان کە گوایە بناغەی کۆمەڵگەرایی/کۆلێکتیڤیزم لەوێوە هاتوە، چۆن ئەتوانی دەرەبەگێک ناچار بکەی لە داهاتەکەی بەشی کەسی تر بدات؟ لە ڕاستیدا ئەوە بازدانێکە دەنا دەرەبەگەکەش ئەگەر”تەکنۆلۆجیا”ی کشتوکاڵ نەبێت، کەسێکە ئەبێ بەدوای نێچیرێک یان دار هەنجیرێکدا ڕا بکات تا بتوانێت نان بۆخۆی پەیدا بکات. ئیتر کۆمەڵگەرایی لە کوێیە؟\nکام سۆشیالیزم ئەتوانێ باسی ئەوە بکات کە با فڵان شتی هاوبەشمان هەبێ ئەگەر تاکێک داهاتی زیادەی نەبێت؟ ئەبێ تەکنۆلۆجیا/ئامرازی بەرهەم هێنان گۆڕانکاری گەورەی بەسەردا هاتبێت تا بتوانین باسی خوێندنی گشتی، تەندروستی گشتی، خزمەتگوزاری گشتی و هەروەها دەسەڵاتێکیش چاودێری ئەوە بکات بکەین. بە دەستەواژەی قەبە و ڕیزکردنی چەندین کتێب و ڕۆژنامە کە نوسەرەکەی مەبەستی خۆدەرخستن زیاترە وەک زانیاری دەربڕین بەدڵنیایەوە کەس ناتوانێت هەڵەنجاندنێکی زانستی بکات وەک نوسەری کتێبەکە، نمونەی خراپیش زۆرن لەوانە بابەتی شیوعیەتە لە ویکیپیدیا.\nوەک خۆشی ئەڵێت و بە وردبوونەوەی زیاتر لە ڕاکەی نوسەر هەردو کارل مارکس ودواتریش لینین کە خۆی کوڕە ئەریستۆکرات بوە، ئەبوایە چارەکێکی نورسی سەرکەوتوو نەبونایە، کەچی بە پێچەوانەوە لە ناو جەرگەی سەرمایەداریدا بەریتانیا سیستمی تەندروستی خۆڕایی و دواتریش سۆشیال دا ئەمەزرێنێت و گۆڕەکەی مارکسیش لەخۆ ئەگرێت. بۆچی؟ چونکە ئەوان تەرکیزیان لەسەر تەکنۆلۆجیا بوە خەڵکی وەک نورسیش تەرکیزیان لەسەر دەقە هەنوکەیی و کۆنەکان بووە. بناغەی قسەکردن لەسەر شیوعیەت بریتیە لە “ئامرازی بەرهەم هێنان” یان “نرخی بەرهەمهێنان” کە هەردوک ئابورین و ئابوریش تەکنۆلۆجیا هێناویەتیە بوون. ئیتر جیاکردنەوەی مرۆڤ لەسەر ئاستی “بۆرژواز و پرۆلیتار” و قسەی پوچی لەو شێوەیە ئەتوانی لای بێرتراند ڕەسڵ زیاتر لەسەری بخوێنیتەوە (کە خەریکی وەرگێڕانیم) چونکە مرۆڤ هەر مرۆڤە، چ ژن چ پیاو، چ سپی چ ڕەش – یان بگەڕێوە بۆ کتێبی یەکەمی نوسەر “هۆمۆ ساپیەنز” بۆ زیاتر لەسەر ئەمە.\nکەوابێت، بە قسەی نوسەر، ئەکرێت چۆن لەناو جەرگەی مەسیحیەتێکی توندڕەودا شۆڕشی ئەقڵاندن و ژیری دروست بوو، ئاواش لەناو کۆمەڵێک موسوڵمانی ڕاستگۆدا جارێکی تر وەک عەباسیەکان خەریکی تەکنۆلۆجیای زانیاری و ژیری دەستکرد بن. هەر نوسەر خۆی لە کتێبەکەیدا ئەڵێت، ئەبوایە ئەستەنبوڵ گالیلۆی دروست کردایە نەک ڕۆما، چونکە ئەستەنبوڵ ئەوکاتە پاریسی ئەوروپا بوو. بۆیە ئازادی مەرج نیە داهێنان لەگەڵ خۆی بهێنێت کە زۆرمان ئەیزانین و هەندێکیش وەک نەعامە سەرمان کردوە بە لمدا. بە کورتی وەک خۆی نوسیویەتی: گرنگ نیە چەن ملیار کەس ئەزانن فڵانە شت بکەن، گرنگ ئەوەیە چەن کەسێک هەبن خەریکی شتانێ بن کەسی تر نەیزانێت.\nلە کۆتاییدا، نوسەر لە ڕاستیدا نەک تەنها شیوعیەت، تەواوی فیکری مرۆڤ ئەباتەوە سەر تەکنۆلۆجیا و لە کتێبەکەیدا بە وردی باسی ئەو گۆڕانکاریانە ئەکات کە بەسەر مرۆڤدا هاتوون و وردەکاری ئاینی سەردەم “مرۆڤایەتی” ئەکات کە هیوادارم بابەتێکی تری لەسەر بنوسم، بۆیە شیوعیەت تەنها یەکێکە لە کاریگەریە گەورەکانی تەکنۆلۆجیا لەسەر مرۆڤ. ئەمڕۆش بە ئاشکرا هەموومان ئەبینین کە چۆن تەکنۆلۆجیای زانیاری (نوێترین جۆری تەکنۆلۆجیا) چ گۆڕانکاریەکی بەسەر تەواوی جومگەکانی ژیاندا هێناوە و چیتر دەوڵەتێک دروست نابێ بەبێ ئەوەی “چیرۆکێک”ی تەکنۆلۆجیای لەگەڵدا نەبێت یان بە پشتی تەکنۆلۆجیایەک نەهاتبێتە سەر حوکم.\nPosted in هزر، یوڤاڵ حەراری، ڕامیاری، ژیری دەستکرد، تەکنۆلۆجیای زانیاری\nفەیسبوک کوردی فێرکردین تۆ هەر فێر نەبوویت.\nPosted on كانونی دووه‌م 6, 2020 كانونی دووه‌م 6, 2020 by Layik\nتوێژینەوەیەکی زانکۆی سلێمانی کە بەداخەوە بە پیتی نایونیکۆد ئەبستراکتەکەی نوسراوە.\nکوردی زمانێکی داماوە. نەک بە مانا بێتامەکەی خەڵک ئەپاڕێتەوە، بەمانا تەواوەکەی کە خزمەت ناکرێ، مەبەستم ئەوەیە کەسانی خاوەن زمانەکە ئەوەندەی فێر ئەبن لە زمانی دیکەوە نایهێننەوە ناو زمانەکەی دایکیان. بەڵام ئەوە بابەتی ئەمڕۆ نیە، ئەوەی ئەمەوێ بنوسم ئەمەیە: فەیسبوک، تۆڕەکانی تر ئیهمال ئەکەم، لە پێشخستنی زمانی کوردیدا ڕۆڵی گەورەی بینی.\nسەردەمانێ کە هەرامان بوو لەسەر ئەوەی کە دەی تخوا لێگەڕێن لە کۆدکردنی پیتە کوردیەکان بە شێوازی تر و تکایە بە “یونیکۆد” بنوسن، کەمێ نا زۆر سەخت بوو کەس گوێ بگرێ. ئەوەبوو گشتاندنێ کرا بۆ فەرمانگەکانی میری لە هەرێم بەڵام ئەوە بایی یەک پۆستی فەیسبوک بایەخی نەبوو لەسەر کۆی پرۆسەکە و تا ڕادەیەکی باش یەکدەستکردنی نووسینی کوردی سۆرانی بە پیتی عەرەبی/ئارامی. گلەییەکانی دۆستانی بەڕێز و هەوڵەکانی بەندەش بۆ لانی کەم ڕێخستنی نوسین لە ویکیپیدیا و دۆستانی جارانی کوردئایتیگروپ، ئەو کێشە گەورەیەی نیە بێتاقەتت کات.\nئێستا لەوانە هەموو تێپەڕیوین بەڕای بەندە. ئەگەر دانیشی خۆت خەریکی ئەوە بکەی، لەوانەیە یان نەزانی کە هەنگاوی گەورەتر هەیە بنرێ، یان لەوانەیە لە بێتاقەتی خۆتەوە بێت. منیش وام ئەزانی وەرگێڕانی مەکینەیی پێویستی بە دەقی زۆرە بۆ وەرگێڕان، تا زانایانی ناو فەیسبوک ئەم بابەتەیان بڵاوکردەوە کە ئەڵێ نەخێر پێویستمان بە دەقی زۆر نیە. وە ماوەیەکی زۆر نیە کەوا فەیسبوک زمانی کوردی زیادکردوە بۆ وەرگێڕانی مەکینەیی و باوەڕیشم وایە، هیوادارم سەرچاوەم دەستکەوێ، ئەو مۆدێلەیە بەکاری ئەهێنن دەنا کوردی بە مۆدێلە کلاسیکیەکان ئەو توانا خراپەشی نابێت.\nتەنها شتێک بنوسم دەربارەی وەرگێڕانەکە، لەم تاقیکردنەوە بچوکەی من کە لەسەر زمانی ئینگیزی و تورکی کردم، وەرگێڕانەکەی فەیسبوک مەگەر 1 لە 10 بهێنێ ئەویش بینیم دێڕێکی وەرگێڕابوو کە بەلای بابەتەکەدا چوو. دەنا ئەویش هەر ناتەواوبوو. دامناوە لەخوارەوە. نمونەی ئەڤۆکادۆکە کە وابزانم گەڕانەکەی ناو ئینگلیزیەکەیە وایکردوە کوردیەکەش کەوتوە بەدەما.\nهەنگاوی داهاتوو؟ چەندین توێژینەوە و قۆڵهەڵماڵینی زمانزانان و تەکنۆچیە کوردەکان و غەیرە کوردەکان تا هەنگاوی تر بنرێ بۆ ئەوەی زمانی کوردی بەداماوی نەمێنێتەوە.\nلە خوارەوە کۆمەڵێ وەرگێڕانی یەکجار خراپی فەیسبوکم داناوە بۆ ئەرشیڤی خۆم. کە دیارە کارەکە چەن سەرەتاییی و چەندە بێکەڵکە لە ئێستادا.\nPosted in ژیری دەستکرد، کوردی، تەکنۆلۆجیای زانیاری\nئایا مرۆڤ قایل ئەبێ ڕۆژێک مەکینە ببێت بە پاشای؟\nPosted on كانونی یه‌كه‌م 30, 2014 كانونی یه‌كه‌م 30, 2014 by Layik\nوێنەی مەکینەکەی چارلس بابج، حاسیبەی میکانیکی\nزۆرێک نامۆن بە بیردۆزی زانیاری، بۆیە زۆرێک کاتێ دێتە سەر باسی تەکنۆلۆجیای زانیاری بێ گوێدانە لایەنە بیردۆزەییەکانی خڕ ئەچنە ناو نەرمەکاڵا و ڕەقەکاڵا و زۆرجاریش نایەنەوە دەرەوە.\nتەکنۆلۆجیای زانیاری نە بۆ ئەوە دروستکرا جێگای پۆستە بگرێتەوە و نە بۆ ئەوەش دروستکرا خەڵک لە تویتەر و فەیسبوک خۆیان و ماڵ و منداڵیان نیشانی خەڵک بدەن. هەرچەن ئەوانەش بەشێکن لە پرۆسەکە.\nبیردۆزی زانیاری بریتیە لە پێناسەکردنەوەی ژیان خۆی بە ٠و ١ وەک جەیمس گلەیک ئەڵێ. بۆیە ئەتوانێ چاپی سێ دوری دروست کات، وە وەکو نەزەریە هیچ ڕێگرێک نیە لەوەی بتوانێ خۆی پرۆگرام بۆخۆی بنوسێت. چونکە ئەکرێ ڕۆژێک لە ڕۆژان لە بیرکردنەوەی مرۆڤیش تێ بگات و خۆی بۆخۆی بیر بکاتەوە تا بتوانێ هەم چاپی سێ دوری دروست بکات هەم پرۆگرامیشی بۆ بنوسێت.\nبەڵام ئایا مرۆڤ قایل ئەبێت مەکینە ببێت بە پاشای، یان تەنها مرۆڤێکی تری قەبوڵە وەک پاشا؟ ئەمەیان نازانم.\nپەیوەندی بیردۆزی زانیاری و بوارە جیاوازەکانی تر\nخۆشم سەرەتامە لە فێربوون لەم بوارە فراوانەی کڵۆد شانۆن بناغەکەی دانا، بەڵام ئەم وێنەیەی ئەم سەرچاوەیە بە شێوەیەکی ئاسان و بەهێماکردن بۆ بیردۆزەکانی بوارە جیاوازەکان پەیوەندی بیردۆزی زانیاری و خودی زانستی کۆمپیوتەریش ڕوون ئەکاتەوە.\nPosted in ژیری دەستکرد، بیردۆزی زانیاری، تەکنۆلۆجیای زانیاریلێدوانێک بنووسە


:: AM:09:42:15/05/2022 \nبۆ سێیه‌م رۆژی له دوای یه‌ك، خۆپێشاندان دژی گرانیی به‌رده‌وامه و شه‌وی رابردوو تارانی پایته‌ختی ئێرانیشی گرته‌وه.\nبه‌پێی ئه‌و گرته ڤیدیۆیانه‌ی بڵاو كراونه‌ته‌وه، له هه‌ندێك شارۆكه‌ی ده‌وروبه‌ری تاران، ته‌نانه‌ت ده‌نگی ته‌قه بیستراوه و هێزه‌كانی پۆلیس بۆ بڵاوه‌پێكردنی خه‌ڵك، هانایان بۆ توندوتیژی بردووه.\nخۆپێشاندان له چه‌ند شارێكی خووزستان و چوارمه‌حاڵ و به‌ختیاریش هه‌ر به‌رده‌وام بووه، له ئیسفه‌هانیش دۆخێكی زۆر توندی ته‌ناهیی زاڵه و پۆلیس بۆ رێگریكردن له خۆپێشاندان له‌و شاره‌دا، هێزێكی زۆری له‌سه‌ر شه‌قامه‌كان كۆ كردووه‌ته‌وه.\nقسه له كوژرانی خۆپێشانده‌رێك له نزیك تاران ده‌كرێت و ئه‌حمه‌د ئاوایی نوێنه‌ری دزفوول له په‌رله‌مانی ئێران، هه‌واڵه‌كه‌ی پشتڕاست كردووه‌ته‌وه و گوتوویه‌تی، له میانه‌ی خۆپێشاندانه‌كانی ئه‌ندیمێشك كه‌سه‌كه كوژراوه.\nزۆربه‌ی دروشمه‌كان دژی عه‌لی خامنه‌یی و ئیبراهیم ره‌ئیسین.\nله نیشابوور ره‌شت و چه‌ند شوێنێكی تری ئێرانیش خۆپێشاندان كراوه، له خۆپێشاندانه‌كاندا دروشم له دژی ده‌سه‌ڵاتی كۆماری ئیسلامی دراوه، زۆربه‌ی دروشمه‌كان دژی عه‌لی خامنه‌یی و ئیبراهیم ره‌ئیسین.\nبه‌پێی هه‌ندێك ڤیدیۆ كه له تۆڕه كۆمه‌ڵایه‌تییه‌كان بڵاو كراونه‌ته‌وه، خه‌ڵك دروشمی ''خامنه‌یی بمرێ'' و ''ره‌ئیسی بمرێ''یان داوه.\nله چه‌ند رۆژی رابردووشدا له شاره جیاجیاكانی چه‌ند پارێزگایه‌كی ئێران، گردبوونه‌وه و خۆپێشاندان و ناڕه‌زایه‌تی به‌هۆی گرانبوونی نرخی شتومه‌ك رێك خرابوو، به‌ڵام حكوومه‌ت بۆ ئه‌وه‌ی رێگری له زیاتر په‌ره‌سه‌ندنی خۆپێشاندانه‌كان بكات، هێڵی ئینته‌رنێتی به ته‌واوی خاو كردبووه‌وه.\nبه‌هۆی ناڕه‌زایه‌تییه‌كانی رابردوو، كۆمه‌ڵێك چالاكی سڤیل گیراون و به گوته‌ی رێكخراوه‌كانی مافی مرۆڤ، ژماره‌یه‌كی زۆریان تا ئێسته ده‌ستبه‌سه‌رن و كه‌س ئاگای له چاره‌نووسیان نییه.


سەرۆكی حكومەتی هەرێمی كوردستان لەگەڵ كونسوڵ و نێردە دێپلۆماتییەكانی وڵاتان لە هەرێم كۆبووەوە، باسی لە پەیوەندییەكانی نێوان هەرێم و بەغداد و شایستەكانی هەرێم كردووە.\nلە ڕاگەیەندراوێكدا نوسینگەی ڕۆژنامەوانیی سەرۆكی حكومەت ڕایگەیاندووە، “ئەمڕۆ چوارشەممە 20ی كانونی دووەم، مەسرور بارزانی، سەرۆکی حکومەتی هەرێمی کوردستان لەگەڵ کونسوڵ و نێردە و دێپلوماتی وڵاتان لە هەرێمی کوردستان کۆبووەوە”.\nئاماژە بەوەشكراوە، “لەکۆبوونەوەکەدا سەرۆکی حکومەت تیشکی خستە سەر بارودۆخی ناوخۆی هەرێمی کوردستان و چاکسازییەکانی کابینەی نۆیەم و پەیوەندیی نێوان هەرێمی کوردستان و حکومەتی فیدراڵی”.\nئەوەش خراوەتەڕوو، “سەرۆکی حکومەت ئاماژەی بەوەدا کە هەرێمی کوردستان، بەردەوام کاری کردووە بۆ ئەوەی باشترین پەیوەندی لەگەڵ حکومەتی فیدراڵی هەبێت و هەموو کێشەکان بەشێوەیەکی بنەڕەتی و لە سەر بنەمای دەستوور چارەسەر بکرێن”.\nسەرۆكی حكومەتی هەرێم ئاماژەی بەوەكردووە، “هەرێم هەموو پابەندبوونەکانی خۆی جێبەجێ کردووە بە ئاڕاستەی گەیشتن بە ڕێککەوتنێک کە لە بەرژەوەندیی هەموو هاوڵاتییانی عێراقدا بێت”، وەك ڕاگەیەندراوەكە ئاشكرایكردووە.\nسەرۆکی حکومەت جەختی لەوە کردەوە، “پێویستە بابەتی موچە دووربخرێتەوە لە ململانێی سیاسی و نابێت موچە بکرێتە کارتێکی فشار لە دژی هەرێمی کوردستان و سیاسەتی برسیکردن لە دژی مووچەخۆرانی هەرێم بەکاربهێنرێت”.\nلە ڕاگەیەندراوەكەدا ئەوەش خراوەتەڕوو، سەرۆکی حکومەت ئاماژەی بە کارنامەی حکومەتی هەرێم كردووە، “بە ئاڕاستەی هەمەجۆرکردنی ئابوری و زیادکردنی سەرچاوەکانی داهات و کەمکردنەوەی خەرجییەکان و ڕێکخستنەوەی باجەکان و ئاسانکاریکردن بۆ وەبەرهێنەرانی بیانی و ناوخۆ”.\nوتوشیەتی، “هەموو هەوڵێکمان خستووەتەگەڕ لەپێناو دابینکردنی موچەی موچەخۆرانی هەرێم”.\nمەسرور بارزانی باسیلەوەشكردووە، “هەرێم فاکتەرێکی گرنگیی سەقامگیرییە لە ناوچەکە و خوازیاری پەیوەندیی دۆستانەیە لەگەڵ وڵاتانی دراوسێ و پەرەپێدانی پەیوەندییە لەگەڵ کۆمەڵگەی نێودەوڵەتی بە گشتی”.\nئاماژەی بە “گرنگیی بەردەوامبوونی هاریکاریکردن و هەماهەنگیکردن لەگەڵ هەرێمی کوردستان کرد، بۆ ڕوبەڕوبوونەوەی هەڕەشەکانی تیرۆر”.\nبۆ “لێكۆڵینەوە لە خۆپیشاندانەكان” لیژنەیەكی پەرلەمانی پێكهێندرا\nلەلایەن پەرلەمانی كوردستانەوە لیژنەیەك پێكهێندرا بۆ سەردانیكردنی هەندێك لەو ناوچانەی هەرێم كە خۆپیشاندانیان تیادا بەڕێوەچووە، مه‌به‌ستی به‌دواداچوون بۆ…\nداعش هێرشێكی بۆ سەر هێزەكانی حەشدی شەعبی لە باشووری كەركوك ئەنجامدا و بەپێی زانیارییە سەرەتاییەكان ژمارەیەك چەكداری حەشد…\nئەمڕۆ 33 ساڵ بەسەر كیمیابارانكردنی هەڵەبجەدا تێپەڕ دەبێت\nلە 33یەمین ساڵیادی كیمیابارانكردنی هەڵەبجە، بڕیارە چەندین چالاكی لە پارێزگای هەڵەبجە بەڕێوەبچێت. لای پەیكەرەكەی عومەری خاوەر كە یەكێك…\nوەزیری کشتوکاڵی هەرێم، لە دوای دانانی بەردی بناغەی پڕۆژەی (کارگەی جووتیار بۆ بەرهەمهێنانی فینگەر و چیپس لە پەتاتەی…


کۆبوونه‌وه‌ى یه‌کێتى و پارتى کۆتایى هات - RojNews\nکۆبوونه‌وه‌ى یه‌کێتى و پارتى کۆتایى هات\nڕۆژنیوز ـ سلێمانى\nکۆبوونه‌وه‌ى شاندى باڵاى پارتى دیموکراتى کوردستان له‌گه‌ڵ یه‌کێتى نیشتمانى کوردستان کۆتایى هات.\nکه‌مێک پێش ئێستا کۆبوونه‌وه‌ى نێوان پارتى و یه‌کێتى له باره‌گاى مه‌کته‌بى سیاسى یه‌کێتى له سلێمانى کۆتایى هات.\nکۆبوونه‌وه‌که‌ى نێوان پارتى و یه‌کێتى کۆبوونه‌وه‌یه‌کى کورت بوو، بۆ ئه‌وه بوو "باسی ئه‌و ئه‌نجامانه بکه‌ن که لای گۆڕان به‌ده‌ستیان ھێناوه و بۆچوونى یه‌کێتى وه‌ربگرن، هه‌روه‌ها ھه‌نگاوه‌کانی داھاتووی پارتى له‌گه‌ڵ یه‌کێتی باسکرا".\nکۆبوونه‌وه‌ى شاندى پارتى له‌گه‌ڵ یه‌کێتى، دواى کۆبوونه‌وه‌یه‌کى چه‌ند کاتژمێرى شاندى پارتى دێت له‌گه‌ڵ گۆڕان، که هه‌ر ئه‌مڕۆ له مه‌کۆى سه‌ره‌کى بزووتنه‌وه‌ى گۆڕان به‌ڕێوه‌چوو.\nدواى کۆبوونه‌که‌یان له‌گه‌ڵ یه‌کێتى، مه‌حمود محه‌مه‌د، وته‌بێژی پارتی دیموکراتی کوردستان له کۆنگره‌یه‌کى ڕۆژنامه‌وانى ڕایگه‌یاند: "پاکێجێکی شه‌ش خاڵیمان داوه‌ته بزووتنه‌وه‌ى گۆڕان که چاره‌سه‌ری سه‌رجه‌م کێشه‌کان له‌خۆده‌گرێت".\nوتیشى: ئه‌و خاڵانه‌ى له پاکێجه‌که‌دا هه‌یه برتیین له\n- ئاساییکردنه‌وه په‌یوه‌ندییه‌کانی پارتی و گۆڕان\n- کاراکردنه‌وه و ئاساییکردنه‌وه‌ی کاری په‌رله‌مانی\n- پالپشتی بۆ پرۆسه‌ی گشتپرسی\n- پاڵپشتی حکومه‌ت بۆ باشترکردنی بژێوی و مووچه‌ی خه‌ڵک\n- زه‌مینه‌ی له‌بار بۆ هه‌ڵبژاردنه‌کان بڕه‌خسێنرێت\n- هه‌موو لایه‌نه‌کان پاڵپشتی چاکسازییه‌کانی حکومه‌ت بکه‌ن\nشانده‌که‌ی پارتی پێکهاتبوون له: فازڵ میرانی سکرتێری مه‌کته‌بی سیاسیی پارتی، مه‌حمـود محه‌مه‌د وته‌بێژی پارتی، جه‌عفه‌ر ئیبراهیم، عێزه‌ددین به‌رواری، ڕێبوار یه‌ڵدا، ئه‌ندامانی مه‌کته‌بی سیاسی ئه‌و حزبه.\nشاندى یه‌کێتییش پێکهاتبوون له مه‌لا به‌ختیار به‌رپرسى ده‌سته‌ى کارگێڕى مه‌کته‌بى سیاسى یه‌کێتى و عومه‌ر فه‌تاح و شۆڕش ئیسماعیل و حاکم قادر ئه‌ندامانى مه‌کته‌بى سیاسى و فه‌رید ئه‌سه‌سه‌رد ئه‌ندامى سه‌رکردایه‌تى یه‌کێتى.